**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Νοεμβρίου 2024, ημέρα Τρίτη και ώρα 16.40΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού».

Στη συνεδρίαση παρέστησαν ο Υφυπουργός Πολιτισμού, κ. Ιάσων Φωτήλας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Θρασκιά Ουρανία (Ράνια), Καλαματιανός Διονύσιος - Χαράλαμπος, Κασιμάτη Ειρήνη (Νίνα), Μεϊκόπουλος Αλέξανδρος, Σαρακιώτης Ιωάννης, Τσαπανίδου Παρθένα (Πόπη), Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Λαμπρούλης Γεώργιος, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Κόντης Ιωάννης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Αγαπητοί συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού».

Το λόγο έχει ο κ. Κουλκουδίνας, Εισηγητής της Πλειοψηφίας.

**ΣΠΥΡΙΔΩΝ ΚΟΥΛΚΟΥΔΙΝΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε την τιμή σήμερα να εισάγουμε το σχέδιο νόμου, που αφορά στην κύρωση της Συμφωνίας πολιτιστικής συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας.

Είθισται όλοι να λέμε ότι ο Ελληνισμός είναι ενιαίος. Μία από τις κυρίαρχες εκφάνσεις του Ελληνισμού, ως ενιαία έκφραση και αντίληψη, είναι ο πολιτισμός. Η δύναμη και οι σχέσεις του πολιτισμού είναι τα δύο στοιχεία που χαλύβδωσαν σε καιρούς δύσκολους τον Ελληνισμό και αυτό φυσικά αφορά Ελλάδα και Κύπρο.

Θα έλεγα, επίσης, ότι ο πολιτισμός αποτελεί στοιχείο της εθνικής μας ταυτότητας και γι’ αυτόν τον λόγο αποκτά ξεχωριστή σημασία και δυναμική η Συμφωνία πολιτιστικής συνεργασίας ανάμεσα στην Ελλάδα και στην Κυπριακή Δημοκρατία, που έρχεται σήμερα προς κύρωση στο Ελληνικό Κοινοβούλιο.

Πιστεύω ότι αποτελεί μια Συμφωνία η κύρωση της οποίας θα αποτελέσει πεδίο ευρείας συναίνεσης ανάμεσα στα κόμματα. Πρόκειται για μία Συμφωνία, που υπεγράφη στις 23 Αυγούστου του 2024, με στόχο να τεθεί, ως προτεραιότητα, η διμερής συνεργασία της προβολής και της προώθησης της πολιτιστικής κληρονομιάς, αλλά και κοινών δράσεων για το σύγχρονο πολιτισμό.

Είναι μια Συμφωνία, που αποτελείται από 31 άρθρα, τα οποία καθορίζουν το πλαίσιο, αλλά και τα πεδία αυτής της συνεργασίας στα ζητήματα του πολιτισμού, ανάμεσα στην Ελληνική Δημοκρατία και στην Κυπριακή Δημοκρατία. Πρόκειται για διευρυμένα πεδία συνεργασίας, που εκτείνονται από τα ζητήματα πολιτιστικής κληρονομιάς έως τα ζητήματα, που σχετίζονται με το σύγχρονο πολιτισμό.

Τα πεδία συνεργασίας στον τομέα της πολιτιστικής κληρονομιάς έχουν, ως σημείο αναφοράς τα άρθρα 1 έως 7 και περιλαμβάνουν τα εξής: τη συνεργασία για την ενίσχυση της αρχαιολογικής έρευνας, μέσα από ανταλλαγές επισκέψεων εμπειρογνωμόνων στον τομέα της προστασίας και ανάδειξης της πολιτιστικής κληρονομιάς και την ενίσχυση συνεργασίας σε θέματα προστασίας της πολιτιστικής κληρονομιάς από τις επιπτώσεις της κλιματικής αλλαγής, την υλοποίηση κοινών δράσεων και εκδηλώσεων, τη διοργάνωση φεστιβάλ, σεμιναρίων και εκπαιδευτικών προγραμμάτων για τη διαφύλαξη και ανάδειξη της άυλης πολιτιστικής κληρονομιάς, την ενίσχυση της καλλιτεχνικής παραγωγής, που αφορά στην αρχαία βυζαντινή, μεσαιωνική και νέα ελληνική γραμματεία και ιστορία, καθώς και θέματα εθνολογίας και εθνογραφίας, τη συνεργασία και ανταλλαγή τεχνογνωσίας και εμπειριών για την οργάνωση αρχαιολογικών μουσείων, ενόψει, μάλιστα και της ανέγερσης του νέου κυπριακού μουσείου, όπως και ιστορικών και εθνολογικών μουσείων, παράλληλα με τη διοργάνωση εκθέσεων.

Επίσης, την ανταλλαγή τεχνογνωσίας σε ό,τι αφορά στα μέτρα συντήρησης, διατήρησης, αποκατάστασης, ψηφιοποίησης και ανάδειξης της πολιτιστικής κληρονομιάς, καθώς και στην εκπαίδευση Κυπρίων στη δημιουργία εκμαγείων, μέσω της σχολής εκμαγείων του Οργανισμού Διαχείρισης και Ανάπτυξης Πολιτιστικών Πόρων της Ελλάδας. Τη συνεργασία, ανάμεσα σε μουσεία των δύο χωρών, που περιλαμβάνει ανταλλαγή εκθέσεων και επιμορφωτικές πρωτοβουλίες σε θέματα μουσειολογίας, μέσα από την πραγματοποίηση κοινών εκπαιδευτικών προγραμμάτων. Τη συνεργασία των δύο χωρών για θέματα παράνομης διακίνησης αρχαιοτήτων και πολιτιστικών αγαθών γενικότερα, καθώς και για την επιστροφή πολιτιστικών αγαθών και ευρημάτων, που έχουν αποκτηθεί παράνομα από τρίτους.

Όπως είπα και στην αρχή της τοποθέτησης μου, η Συμφωνία αυτή άπτεται και ζητημάτων, που σχετίζονται με το σύγχρονο πολιτισμό και περιγράφονται στα άρθρα 8 μέχρι 24. Αναφέρω χαρακτηριστικά κάποια από αυτά. Τη συμμετοχή θεατρικών φορέων και σχημάτων της Ελλάδας και της Κύπρου, κρατικών και μη, σε θεατρικές παραστάσεις και φεστιβάλ, αλλά και σε καλλιτεχνικές ανταλλαγές. Την ενίσχυση παραγωγών, συμπαραγωγών, συμμετοχών και συνεργασιών ανθρώπων του θεάτρου και θεατρικών σχημάτων από την Ελλάδα και την Κύπρο σε φεστιβάλ, σε εκπαιδευτικά προγράμματα και σε δράσεις. Την ενθάρρυνση συνεργασιών στον τομέα της τεχνολογίας στο θέατρο, μέσα από την ανάπτυξη προγραμμάτων πολιτισμού, ανάμεσα στην Ελλάδα και την Κύπρο. Τη διοργάνωση κοινών εκδηλώσεων στο «Σπίτι της Κύπρου», στην Αθήνα και σε άλλους πολιτιστικούς χώρους, κοινές παραγωγές κινηματογραφικών και οπτικοακουστικών έργων από την Ελλάδα και την Κύπρο. Τη δημιουργία συμπαραγωγών και τη διανομή των κινηματογραφικών και οπτικοακουστικών έργων τόσο στην Ελλάδα και στην Κύπρο όσο και σε τρίτες χώρες.

Υπάρχει, άλλωστε και το ευρωπαϊκό πλαίσιο γι’ αυτόν το σκοπό, όπως είναι η αναθεωρημένη σύμβαση του Συμβουλίου της Ευρώπης για τις κινηματογραφικές παραγωγές του 2017.

- Η διαμόρφωση κοινής πολιτικής στον τομέα της κινηματογραφικής εκπαίδευσης και κατάρτισης, μέσω φορέων και ιδρυμάτων κρατικών ή μη κρατικών.

- Συνεργασίες στον τομέα της μουσικής από ορχήστρες στην Ελλάδα και στην Κύπρο για κοινές εκδηλώσεις.

- Ενίσχυση παραγωγών και διοργανώσεων, που περιλαμβάνουν συμμετοχές και συνεργασίες συνθετών, ερμηνευτών, ορχηστρών, μουσικών σχημάτων, χορωδιών από την Ελλάδα και την Κύπρο σε μουσικά φεστιβάλ και άλλες εκδηλώσεις στις δύο χώρες.

- Κοινές δράσεις και ανταλλαγές στον τομέα των εικαστικών και εφαρμοσμένων τεχνών και της καλλιτεχνικής φωτογραφίας.

- Ενίσχυση παραγωγών, συμμετοχών και συνεργασιών χορευτών και χορευτικών ομάδων από την Ελλάδα και την Κύπρο σε εκδηλώσεις και φεστιβάλ.

- Συνεργασίες στον τομέα του βιβλίου με εκθέσεις βιβλίου, που διοργανώνονται και στις δύο χώρες.

- Ανάδειξη, καταγραφή, καθώς και διασφάλιση της διατήρησης και της εξέλιξης της παραδοσιακής και της σύγχρονης χειροτεχνίας και στις δύο χώρες, αλλά και στο σχεδιασμό χειροτεχνικών προϊόντων και της προώθησης της χειροτεχνικής παραγωγής των δύο χωρών, αλλά και της επιχειρηματικότητας, που σχετίζονται με το συγκεκριμένο κλάδο.

- Συνεργασία μεταξύ των φορέων του δημοσίου τομέα και των πολιτιστικών οργανισμών από την Ελλάδα και την Κύπρο, με σκοπό τη διοργάνωση σεμιναρίων, συνεδρίων, εκπαιδευτικών προγραμμάτων και συναφών δράσεων, τα οποία θα φέρουν σε επαφή τους δημιουργούς και τους καλλιτέχνες με τους εργαζόμενους στον πολιτιστικό τομέα.

 Η συνεργασία αυτή, κυρίες και κύριοι συνάδελφοι, επεκτείνεται και σε προγράμματα καλλιτεχνικής παιδείας και πολιτιστικής αειφορίας, στην ανταλλαγή τεχνογνωσίας για την έρευνα και την καινοτομία και την ανάπτυξη κοινού, καθώς, και σε θέματα διασύνδεσης του πολιτισμού με την κοινωνία, την υγεία και το περιβάλλον. Την ανταλλαγή τεχνογνωσίας, αλλά και βέλτιστων πρακτικών, για τη στήριξη των επαγγελματιών του πολιτισμού και της δημιουργίας στις δύο χώρες. Τη συνεργασία για την αξιοποίηση των εγκαταστάσεων και των πολιτιστικών χώρων του Ιδρύματος «Μιχάλης Κακογιάννης» για διοργανώσεις και πρωτοβουλίες. Παρενθετικά, αναφέρω ότι ο Μιχάλης Κακογιάννης, ο μεγάλος αυτός δημιουργός, είναι κυπριακής καταγωγής.

Στους γενικούς όρους, τώρα, της κύρωσης, που περιλαμβάνονται στα άρθρα 25 έως 27, περιγράφονται τα ζητήματα, που αφορούν στις ανταλλαγές προσώπων και στη διαμονή καλλιτεχνών από τη μία χώρα στην άλλη, στο πλαίσιο διοργανώσεων εκθέσεων, αλλά και στην κοινή διεκδίκηση κονδυλίων από δημοκρατικά ευρωπαϊκά και διεθνή χρηματοδοτικά προγράμματα για την καταγραφή, τη διεπιστημονική μελέτη και την προώθηση του σύγχρονου πολιτισμού και της πολιτιστικής κληρονομιάς, στο πλαίσιο ερευνητικών και άλλων συνεργασιών στις δύο χώρες.

Στις τελικές διατάξεις της Συμφωνίας, στα άρθρα 28 έως 31, ρυθμίζονται ζητήματα, που σχετίζονται με το κανονιστικό πλαίσιο εφαρμογής και υλοποίησης, αλλά και των τρόπων αντιμετώπισης και επίλυσης διαφορών ή ζητημάτων, τα οποία μπορεί να προκύψουν στο μέλλον.

Κυρίες και κύριοι συνάδελφοι, όπως σας είπα και στην αρχή της ομιλίας μου, η κύρωση αυτής της Συμφωνίας, κατά τη γνώμη μου, έχει εθνική διάσταση. Αφορά την πολιτιστική ταυτότητα του Ελληνισμού, που έχει οικουμενικά χαρακτηριστικά, αλλά και την ενίσχυση και ανάδειξη αυτής της ταυτότητας. Γι’ αυτόν το λόγο, πιστεύω ότι η κύρωση αυτής της Συμφωνίας θα έχει διακομματική και διαπαραταξιακή αποδοχή.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Κουλκουδίνα.

Το λόγο έχει ο κ. Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής της Μειοψηφίας):**  Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα τη Συμφωνία πολιτιστικής συνεργασίας μεταξύ Ελλάδας και Κύπρου για τα έτη 2024-2028. Όπως είναι ευρέως γνωστό, ο ΣΥΡΙΖΑ - Προοδευτική Συμμαχία έχει θετική στάση σε διακρατικές συμφωνίες, που συνεισφέρουν στη δημιουργία ή στην ενδυνάμωση συνεργασιών και στην εμβάθυνση των πολιτιστικών σχέσεων της Ελλάδας με άλλες χώρες. Άλλωστε, η επιδραστικότητα της πολιτιστικής διπλωματίας, σε συνδυασμό με το μοναδικό πολιτιστικό κεφάλαιο της Ελλάδας μπορεί να παράξει, ομολογουμένως, υπεραξία για την χώρα, αλλά και να αποτελέσει πεδίο πρωτοβουλιών και συνεννόησης, ιδιαίτερα σε περιόδους διεθνούς κρίσης, όπως αυτή που διανύουμε.

Τώρα, για την παρούσα Συμφωνία με την Κύπρο, χώρα με την οποία, προφανώς, συνδεόμαστε άρρηκτα, μοιραζόμαστε κοινές αρχές, αξίες, επιδιώξεις, αγωνίες, δεν βλέπουμε πεδίο διαφωνίας. Επ’ ευκαιρία, όμως, της σημερινής συζήτησης θα ήθελα να θέσω ορισμένα ζητήματα, που εμπεριέχονται στη Συμφωνία.

Νομίζω πως ορθά ενθαρρύνεται η ενίσχυση συνεργασιών σε θέματα προστασίας πολιτιστικής κληρονομιάς από τις επιπτώσεις της κλιματικής αλλαγής. Δασικές πυρκαγιές, πλημμύρες, υψηλές θερμοκρασίες, κάθε χρόνο, προκαλούν φθορές ή απειλούν μνημεία και αρχαιολογικούς χώρους. Οι πυρκαγιές στις Μυκήνες, στον Έβρο, φέτος στην Αττική, που προσέγγισαν επικίνδυνα αρχαιολογικούς χώρους, οι πλημμύρες, που είχαμε στη Θεσσαλία. Είμαστε, λοιπόν, μια χώρα με χιλιάδες αρχαιολογικούς χώρους και προφανώς η προτεραιότητα είναι η επένδυση, με σχέδιο στην προληπτική δράση, για τη μέγιστη δυνατή θωράκιση και ανθεκτικότητα τους.

Θα ήθελα στο σημείο αυτό να αναφερθώ και σε ένα ακόμα ζήτημα: στη χωροθέτηση ανεμογεννητριών και φωτοβολταϊκών, σε εγγύτητα ή άμεση οπτική επαφή, με αρχαιολογικούς χώρους ή ακόμα και την διάνοιξη δρόμων, μέσα από αρχαιολογικούς χώρους για τις πρόδρομες εργασίες αιολικών πάρκων, που όπως γνωρίζετε, έχουν προκαλέσει αντιδράσεις των τοπικών κοινωνιών. Η άναρχη και χωρίς προγραμματισμό και κανόνες ανάπτυξη των ΑΠΕ ακουμπά και υποβαθμίζει τα μνημεία. Προτίθεται στο πεδίο αυτό να παρέμβει το Υπουργείο σχετικά;

Στο άρθρο 6, προβλέπεται η συνεργασία για εκπαίδευση Κυπρίων στη δημιουργία εκμαγείων, μέσω της Σχολής Εκμαγείων του ΟΔΑΠ. Δεν γίνεται, προφανώς, να μην ρωτήσω τι συμβαίνει με το ηλεκτρονικό κατάστημα, το e-shop, του ΟΔΑΠ του οποίου η λειτουργία έχει πολλαπλώς εξαγγελθεί, αλλά αν επισκεφθεί κάποιος την ιστοσελίδα, θα διαπιστώσει ότι μέχρι σήμερα δεν λειτουργεί.

Ήταν ένα από τα πρότζεκτ, που ανακοινώθηκαν πανηγυρικά, να υπενθυμίσω, μετά την ψήφιση του ν.4761. Υπάρχουν υπογεγραμμένες Συμβάσεις, με απευθείας αναθέσεις για τη λειτουργία του. Έχουν περάσει 4 χρόνια. Για ποιο λόγο, σε μια περίοδο, που οι ηλεκτρονικές πωλήσεις κατέγραψαν τεράστια αύξηση, το έργο αυτό δεν λειτούργησε;

Με δεδομένο ότι η Κυβέρνηση έθεσε, ως αιχμή του οράματος της, για τη διαχείριση της πολιτιστικής κληρονομιάς, τον εκσυγχρονισμό και τον ψηφιακό μετασχηματισμό, να πούμε ότι ένα πολύ μικρό ποσοστό των μουσείων και των αρχαιολογικών χώρων διαθέτουν παρουσία στο διαδίκτυο, με δική τους σελίδα ή σε μέσα κοινωνικής δικτύωσης. Αν δεν κάνω λάθος, μπορεί όποιος το γνωρίζει να με διορθώσει, αυτό το ποσοστό κυμαίνεται γύρω στο 20%-21 %.

Ιδιαίτερα, κύριε Πρόεδρε, για τα λιγότερο δημοφιλή, τα μικρότερα μουσεία και τα μουσεία της περιφέρειας, πρέπει να δούμε σοβαρά πώς θα ενισχύσουμε την ορατότητα τους και θα βελτιώσουμε κατ’ επέκταση την επισκεψιμότητα, αλλά και τα έσοδά τους. Αυτό είναι το ζητούμενο.

Σχετικά τώρα με το άρθρο 7, που αφορά τη συνεργασία για θέματα αρχαιοκαπηλίας, παράνομης διακίνησης πολιτιστικών αγαθών και τον επαναπατρισμό όσων παράνομα έχουν απομακρυνθεί, είναι ζήτημα που αφορά τις δύο χώρες, ο πολιτιστικός πλούτος των οποίων έχει λεηλατηθεί. Νομίζω ότι αυτό είναι κάτι κοινά αποδεκτό. Επαναλαμβάνουμε ότι η στάση μας, σε ό, τι αφορά την επιστροφή πολιτιστικών αγαθών, θα πρέπει να είναι διεκδικητική, όχι παρακλητική, με βάση τις διεθνείς συμβάσεις, μακριά από ενέργειες, που νομιμοποιούν την αρχαιοκαπηλία και αδυνατίζουν τα δικαιώματά μας στην πολιτιστική μας κληρονομιά. Και, σαφώς, έπειτα από διαβούλευση και με την επιστημονική κοινότητα, λαμβάνοντας υπόψη τη μουσειακή πολιτική, που έχει ακολουθηθεί όλα τα προηγούμενα χρόνια και όχι φυσικά μονομερώς.

Σε ό, τι αφορά, τώρα, το Δεύτερο Μέρος της Συμφωνίας.

Θα ήθελα να σταθώ ιδιαίτερα στα άρθρα 12 και 13 για την ενίσχυση των συνεργασιών και των συμπαραγωγών κινηματογραφικών και οπτικοακουστικών έργων και τη διανομή τους στην Ελλάδα, την Κύπρο και τρίτες χώρες.

Ο ΣΥΡΙΖΑ-Προοδευτική Συμμαχία, να υπενθυμίσω, έμπρακτα θέσπισε κίνητρα για την ανάπτυξη της εγχώριας οπτικοακουστικής βιομηχανίας και την ανάδειξη της χώρας σε φιλικό προορισμό για γυρίσματα διεθνώς.

Το ΕΚΟΜΕ *(Εθνικό Κέντρο Οπτικoακουστικών Μέσων και Επικοινωνίας*), όπως όλοι γνωρίζουμε, λειτούργησε – ανένηψε, στην πραγματικότητα – την εγχώρια οπτικοακουστική δημιουργία, απέδωσε οικονομικά και δημιούργησε θέσεις εργασίας. Στη συνέχεια, όμως, όπως είναι επίσης γνωστό, δημιουργήθηκε μια μαύρη τρύπα εκατομμυρίων και στη συνέχεια συγχωνεύθηκε από την Κυβέρνηση της Νέας Δημοκρατίας με το Ελληνικό Κέντρο Κινηματογράφου, σε ένα νέο φορέα, υπό την εποπτεία του Υπουργείου Πολιτισμού. Επιδοτούνται, πλέον, πολύ λιγότερες παραγωγές.

Και μιλώντας για παραγωγές, δεν πρέπει να παραλείψουμε και αξίζει να αναφερθούμε και στην περίπτωση της τηλεοπτικής σειράς «ΦΑΜΑΓΚΟΥΣΤΑ», για την παράνομη εισβολή της Τουρκίας στην Κύπρο, η οποία μπήκε στη διεθνή πλατφόρμα του NETFLIX. Γράφτηκαν και ακούστηκαν πολλά, κύριε Πρόεδρε, σε σχέση με τον περιορισμό της προβολής της σειράς, έπειτα από πιέσεις και διαπραγματεύσεις του Ανώτατου Συμβουλίου Ραδιοτηλεόρασης της Τουρκίας με την πλατφόρμα. Το τουρκικό Υπουργείο Εξωτερικών χαρακτήρισε τη σειρά «προπαγάνδα», που διαστρεβλώνει τα ιστορικά γεγονότα. Διαβάσαμε και τη λιτή ανακοίνωση του κυρίου Γεραπετρίτη, σχετικά με το θέμα.

Θα ήθελα, όμως, να ακουστεί, μέσα στην Επιτροπή, να μας ενημερώσουν, αν συμμετείχαν επίσημα ελληνικοί θεσμοί στις διαβουλεύσεις αυτές και πώς τοποθετήθηκαν. Έλληνες και κύπριοι σκηνοθέτες και παραγωγοί θα μπορούσαν να δουλέψουν ταινίες και σειρές, με θέμα την ιστορία του ελληνισμού σε Ελλάδα και Κύπρο και την πολιτιστική προώθηση, αλλά και την ανάδειξη των ιστορικών γεγονότων. Ας μην ξεχνάμε ότι η Τουρκία χρησιμοποιεί τη βιομηχανία του θεάματος, ως εργαλείο προπαγάνδας και μάλιστα έχει και μεγάλη διεισδυτικότητα στα Βαλκάνια. Εμείς μπορούμε να στηρίξουμε τέτοιες παραγωγές και να διασφαλίσουμε ότι θα προβάλλονται σε όσο το δυνατόν περισσότερες χώρες, χωρίς να μπλοκάρονται από την Τουρκία; Έχουμε αυτήν τη δυνατότητα;

Συνοψίζοντας, έχουμε εκφράσει επανειλημμένα την αντίθεσή μας με τη λογική, που έχει η Ηγεσία του Υπουργείου Πολιτισμού για τον εκσυγχρονισμό της μουσειακής πολιτικής, αλλά και το πώς διαχειρίζεται την πολιτιστική κληρονομιά. Η μετατροπή των μουσείων σε Ν.Π.Δ.Δ., η νέα τιμολογιακή πολιτική επί των εισιτηρίων, η παραχώρηση όλο και περισσότερων υπηρεσιών σε ιδιώτες, οι φωτογραφικοί διαγωνισμοί παραπέμπουν, δυστυχώς, περισσότερο σε εξυπηρέτηση συμφερόντων και μια αμιγώς εισπρακτική λογική και όχι σε μια πολιτιστική πολιτική, που ενισχύει την εξωστρέφεια, τη συμπερίληψη, την πρόσβαση στον πολιτισμό.

Με αυτές τις παρατηρήσεις, κύριε Πρόεδρε, εκφράζω εν τέλει τη θετική μας ψήφο επί της κύρωσης της Συμφωνίας με την Κύπρο.

Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Και εμείς ευχαριστούμε πολύ τον κύριο Μεϊκόπουλο.

Το λόγο έχει η Ειδική Αγορήτρια της Κοινοβουλευτικής Ομάδας του «ΠΑΣΟΚ-ΚΙΝΗΜΑ ΑΛΛΑΓΗΣ», κυρία Παναγιώτα Γρηγοράκου. Ορίστε.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε, σήμερα, την κύρωση μιας Συμφωνίας, που στοχεύει στην ενίσχυση της πολιτιστικής συνεργασίας μεταξύ της Ελλάδας και της Κύπρου. Η Συμφωνία, που καλούμαστε να κυρώσουμε, υπογράφτηκε, φέτος, στη Λευκωσία, στις 23 Αυγούστου 2024 και αναλύεται σε 31 άρθρα, τα οποία καλύπτουν όλο το φάσμα του πολιτισμού.

Η Συμφωνία αποτελεί αναμφίβολα μια ευκαιρία για περαιτέρω σύσφιξη των δεσμών των δύο χωρών, οι οποίες είναι συνδεδεμένες πολιτιστικά, μέσω μιας κοινής ιστορικής πορείας, που επεκτείνεται από την αρχαιότητα μέχρι και σήμερα. Η Συμφωνία επικεντρώνεται σε τομείς, που αφορούν τόσο την πολιτιστική κληρονομιά, όσο και τον σύγχρονο πολιτισμό.

Υπογραμμίζονται θετικά βήματα, όπως η συνεργασία σε αρχαιολογικές έρευνες, η προστασία της άυλης πολιτιστικής κληρονομιάς και η κοινή αντιμετώπιση της παράνομης διακίνησης αρχαιοτήτων. Παράλληλα, προωθεί τη συνεργασία στον τομέα των τεχνών, της τεχνολογίας και της καινοτομίας, ενθαρρύνοντας κοινές παραγωγές και εκπαιδευτικά προγράμματα.

Η Κύπρος, όπως και η Ελλάδα, είναι γεμάτη από αρχαιολογικά μνημεία, που μαρτυρούν την κοινή πολιτιστική κληρονομιά των δύο χωρών. Αρχαιολογικές θέσεις, όπως η παλαιά Πάφος, οι Βασιλικοί τάφοι της Κύπρου και το Αρχαιολογικό Μουσείο της Λευκωσίας, αποκαλύπτουν την ισχυρή ελληνική επιρροή στο νησί, τόσο στην προϊστορική όσο και κατά την ιστορική περίοδο. Τα αρχαία ελληνικά μνημεία, οι Ελληνιστικές και Ρωμαϊκές αποικίες στην Κύπρο, καθώς και τα έργα τέχνης και η αρχιτεκτονική, που φέρουν ελληνικά χαρακτηριστικά, αποδεικνύουν τη στενή πολιτιστική σχέση και την αλληλεπίδραση των δύο περιοχών.

Είναι προφανές, ότι η Ελλάδα και η Κύπρος συνδέονται πολιτιστικά, μέσω μιας βαθιάς ριζωμένης ιστορικής και πολιτιστικής σχέσης, που εκτείνεται σε χιλιετίες. Η σύνδεση, μάλιστα, μεταξύ τους είναι πολυδιάστατη και περιλαμβάνει το κοινό γλωσσικό, θρησκευτικό, πολιτιστικό και ιστορικό υπόβαθρο. Η Ελλάδα και η Κύπρος, όμως, συνδέονται ήδη και στο επίπεδο του σύγχρονου πολιτισμού, μέσω συνεργασιών στους τομείς του θεάτρου, του κινηματογράφου και της μουσικής, με κοινές παραγωγές και φεστιβάλ. Κάθε χρόνο, μία τουλάχιστον, παραγωγή του Θεατρικού Οργανισμού Κύπρου παρουσιάζεται στο Φεστιβάλ Αθηνών και Επιδαύρου.

Παράλληλα, η ανταλλαγή καλλιτεχνικού προσωπικού, κυρίως στο επίπεδο του θεάτρου, είναι καθιερωμένη, εδώ και πάρα πολλά χρόνια. Σε κάθε θεατρική σεζόν, ηθοποιοί, σκηνοθέτες, χορογράφοι, σκηνογράφοι και άλλοι, τόσο από την Ελλάδα όσο και από την Κύπρο, συναντιούνται σε ελληνικές ή κυπριακές παραγωγές, επιβεβαιώνοντας τη σχέση μεταξύ των δύο χωρών. Το ίδιο, μάλιστα, ισχύει και σε επίπεδο κινηματογράφου, όπου αξιοποιούνται και τα κοινά ευρωπαϊκά εργαλεία, όπως η Συμφωνία του Συμβουλίου της Ευρώπης Eurimages.

Τέλος, σχετικά με το κόστος εφαρμογής της Συμφωνίας, οι δαπάνες, που παρατηρούμε, διαβάζοντας τα συνημμένα έγγραφα στη Συμφωνία, είναι πως δεν είναι επακριβώς καθορισμένες, με ό,τι αυτό συνεπάγεται για τους πολιτιστικούς φορείς, που θα θελήσουν, με κάποιο τρόπο, να την αξιοποιήσουν.

Επιπλέον, ενώ η Συμφωνία επικεντρώνεται στην ανάπτυξη συνεργασιών, δεν αναφέρεται το πώς αυτές θα ενταχθούν στο ευρύτερο πλαίσιο πολιτιστικής στρατηγικής, που προωθείται από τη χώρα μας. Γιατί είναι, άλλωστε, απαραίτητο, όπως έχουμε πει πάρα πολλές φορές, κατά τη διάρκεια συζήτησης διαφόρων κυρώσεων, οι συμφωνίες να μην παραμένουν απλά ένας κατάλογος καλών προθέσεων, αλλά να συνοδεύονται και από συγκεκριμένες δράσεις και ελέγχους υλοποίησης.

Κλείνοντας, η συζητούμενη Συμφωνία αποτελεί αναμφίβολα μια ευκαιρία ανταλλαγής τεχνογνωσίας και βελτίωσης των πολιτιστικών πολιτικών και στις δύο χώρες. Αποτελεί ένα σημαντικό βήμα για τη διατήρηση και την προώθηση της κοινής πολιτιστικής κληρονομιάς της Ελλάδας και της Κύπρου, ενώ ταυτόχρονα ανοίγει νέους ορίζοντες για τη σύγχρονη πολιτική δημιουργία.

Επιφυλασσόμαστε για την τελική μας ψήφο στην Ολομέλεια. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Ευχαριστούμε πολύ κυρία Γρηγοράκου, τον λόγο έχει ο Ειδικός Αγορητής από το Κομμουνιστικό Κόμμα Ελλάδας, ο κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»):** Σας ευχαριστώ. Θα ξεκινήσω, λοιπόν και να πω κατ’ αρχάς, ότι πρόκειται για μια ευρύτατη πράγματι πολιτιστική Συμφωνία συνεργασίας Ελλάδας και Κύπρου, η οποία αφορά και στον τομέα της πολιτιστικής κληρονομιάς, αλλά και στον τομέα του σύγχρονου πολιτισμού.

Για τα πρώτα 7 άρθρα αυτής της Συμφωνίας, τα οποία αναφέρονται στην πολιτιστική κληρονομιά, δεν έχουμε αντίρρηση ή κάποια ιδιαίτερη παρατήρηση, εκτός ίσως από το 4ο άρθρο, στο οποίο αναφέρεται ότι τα Μέρη, δηλαδή, η Ελλάδα και η Κύπρος, ανταλλάσσουν καλές πρακτικές, που αφορούν την οργάνωση αρχαιολογικών μουσείων - ενόψει και της ανέγερσης του νέου Κυπριακού Μουσείου - ιστορικών και εθνολογικών μουσείων και τη διοργάνωση σχετικών περιοδικών εκθέσεων, αλλά και εκπαιδευτικών προγραμμάτων για όλες τις ηλικίες. Μας προβληματίζει ξέρετε, λιγάκι, αυτή η διατύπωση του άρθρου 4, περί «ανταλλαγής καλών πρακτικών», γιατί, αν ως πρότυπο της οργάνωσης και της λειτουργίας των μουσείων και των δύο χωρών υπονοεί το κείμενο το Μουσείο της Ακρόπολης και τα 5 μεγάλα Μουσεία της Ελλάδας, τα οποία, από τον Φεβρουάριο του 2023, αποκόψατε, ως Κυβέρνηση – και απευθύνομαι τώρα στον Υπουργό – από το διοικητικό κορμό του Υπουργείου Πολιτισμού και τα μετατρέψατε σε Νομικά Πρόσωπα Δημοσίου Δικαίου (ΝΠΔΔ), προκειμένου να ενισχύσουν και να αναπτύξουν πιο ελεύθερα και πιο αποτελεσματικά την εμπορευματοποιημένη τους λειτουργία αυτά τα μουσεία, τότε φυσικά το θέμα αλλάζει και δεν συμφωνούμε.

Τώρα, για τα άρθρα, από το 8ο έως το 24ο της Συμφωνίας, τα οποία αναφέρονται στον τομέα του σύγχρονου πολιτισμού και περιλαμβάνουν το θέατρο, τον κινηματογράφο, συνολικά το οπτικοακουστικό, τη μουσική, τα εικαστικά, το χορό, το βιβλίο, τη χειροτεχνία, όπως και τη συνεργασία μεταξύ δημόσιων φορέων και πολιτιστικών οργανισμών, θέλουμε να επικεντρώσουμε στα άρθρα 12, 13 και 14, τα οποία αφορούν στον κινηματογράφο και το οπτικοακουστικό. Συγκεκριμένα, στο άρθρο 13, καλούνται τα Μέρη, η Ελλάδα και η Κύπρος, δηλαδή, να αξιοποιήσουν τη διευρυμένη μερική Συμφωνία του Συμβουλίου της Ευρώπης «Eurimages» και την αναθεωρημένη Σύμβαση του Συμβουλίου της Ευρώπης, για τις κινηματογραφικές συμπαραγωγές.

Όπως είναι γνωστό το Κ.Κ.Ε. έχει πάρει σαφέστατη αρνητική θέση απέναντι σε αυτές τις Συμφωνίες και Συμβάσεις. Το επαναλάβαμε μάλιστα και πρόσφατα, κατά τη συζήτηση της Πολιτιστικής Συμφωνίας της Ελλάδας με το Συμβούλιο της Ευρώπης, πριν λίγες εβδομάδες. Αυτό, για τον απλούστατο λόγο, ότι οι εν λόγω Συμβάσεις δεν κάνουν τίποτε άλλο από το να ενισχύουν τα ευρωπαϊκά μονοπώλια του εμπορευματοποιημένου πολιτισμού, να τα ενισχύουν απέναντι στους ανταγωνιστές τους, χωρίς ουσιαστικά να ενδιαφέρονται για την αισθητική καλλιέργεια και την ουσιαστική ψυχαγωγία των λαϊκών μαζών.

Τέλος, ως προς τους γενικούς όρους, που τίθενται στα άρθρα 25, 26 και 27 και διέπουν αυτή τη Συμφωνία Ελλάδας - Κύπρου και αφορούν στις ανταλλαγές προσώπων και εκθέσεων, η αντίρρηση μας δεν είναι, βέβαια, γι’ αυτές τις ανταλλαγές, αλίμονο, των άρθρων 25 και 26, τις ανταλλαγές, δηλαδή, των προσώπων και των εκθέσεων, αλλά γι’ αυτό που αναφέρεται στο άρθρο 27, για δράσεις εντός του θεσμικού πλαισίου της Ευρωπαϊκής Ένωσης και του Συμβουλίου της Ευρώπης. Γιατί εμείς είμαστε συνολικά αντίθετοι, με όλο το θεσμικό πλαίσιο της Ευρωπαϊκής Ένωσης και του Συμβουλίου της Ευρώπης, ένα Συμβούλιο της Ευρώπης, που, εδώ και καιρό τώρα, αποτελεί παρακολούθημα της Ευρωπαϊκής Ένωσης.

Στο ίδιο όμως άρθρο, το 27ο και στην τρίτη του παράγραφο, συγκεκριμένα, υπάρχει και κάτι ακόμα, το οποίο έχει ένα ενδιαφέρον εξαιρετικό. Τα Μέρη, γράφετε, εξετάζουν τη δυνατότητα διαμόρφωσης κοινής πολιτικής, για την ανάπτυξη περιοχών συνεργασίας, με έμφαση στα νεότερα μνημεία, τους ιστορικούς τόπους και το πολιτιστικό τοπίο, στο εξελισσόμενο πλαίσιο, ακούστε, του νέου «Bauhaus», σε ευρωπαϊκό και διεθνές επίπεδο. Αν αναρωτιέστε τώρα τι ακριβώς είναι αυτό το νέο ευρωπαϊκό «Bauhaus», την απάντηση μας τη δίνει η ίδια η ιστοσελίδα του, στην οποία, επί λέξει, αναφέρονται τα εξής: «Το νέο ευρωπαϊκό Bauhaus, από όπου και διαβάζουν, είναι μια πρωτοβουλία πολιτικής και χρηματοδότησης της Ευρωπαϊκής Ένωσης, που δρομολογήθηκε, από την Ευρωπαϊκή Επιτροπή, το 2021 και προωθεί βιώσιμες λύσεις για το μετασχηματισμό του δομημένου περιβάλλοντος και του τρόπου ζωής, στο πλαίσιο της πράσινης μετάβασης».

Στη συνέχεια, εμφανίζεται η ίδια η Ούρσουλα φον ντερ Λάιεν να δηλώνει τα εξής, στο πρώτο συνέδριο αυτού του νέου ευρωπαϊκού Bauhaus: «Το νέο ευρωπαϊκό Bauhaus», λέει η Ούρσουλα φον ντερ Λάιεν, «έχει να κάνει με την ελπίδα, την έμπνευση, τις νέες δυνατότητες και τις πρακτικές δράσεις, ενάντια στην κλιματική αλλαγή. Η πολιτική και η οικονομία είναι απαραίτητη, αλλά όχι αρκετή. Χρειαζόμαστε κάτι ακόμη, χρειαζόμαστε ένα κοινό αφήγημα, που να αγγίζει, όχι μόνο το μυαλό μας, αλλά την καρδιά μας και την ψυχή μας», λέει πάλι η κυρία Ούρσουλα φον ντερ Λάιεν. Αμέσως μετά αναφέρεται, ότι το νέο ευρωπαϊκό Bauhaus έχει στόχο να δώσει λύσεις και να ευαισθητοποιήσει, γύρω από το τεράστιο πρόβλημα, που δημιουργεί το δομημένο περιβάλλον, φέροντας την ευθύνη για το 40% των εκπομπών του διοξειδίου του άνθρακα, ο μεγάλος ξεχασμένος παράγοντας στη μάχη, που πρέπει να δοθεί κατά της κλιματικής αλλαγής. Έρχεται δηλαδή, η Ευρωπαϊκή Ένωση εδώ και τι κάνει; Αξιοποιεί τη φήμη και την επιδραστικότητα ενός προοδευτικού κινήματος στην τέχνη, όπως ήταν το Bauhaus στο ξεκίνημά του, στα χρόνια του μεσοπολέμου, γέννημα και θρέμμα της σοσιαλιστικής επανάστασης στη Γερμανία, που κυνηγήθηκε άγρια, από το ναζισμό και τον Χίτλερ.

Έρχεται, λοιπόν, η Ευρωπαϊκή Ένωση αξιοποιεί τη φήμη αυτού του κινήματος στην τέχνη, το διαστρεβλώνει και επιχειρεί να ενσωματώσει πλατιές λαϊκές μάζες στην πολιτική της λεγόμενης «πράσινης μετάβασης», μέσω της τέχνης και του πολιτισμού, κάτι το οποίο βεβαίως περνάει και μέσα σε αυτήν τη Συμφωνία, την πολιτιστική, ανάμεσα στην Ελλάδα και την Κύπρο. Άλλη μια κραυγαλέα απόδειξη για το ότι, στα πλαίσια του καπιταλισμού, ο πολιτισμός και οι τέχνες, όλα μα όλα, υποτάσσονται και υπηρετούν τη στρατηγική της κερδοφορίας, εν προκειμένω, της κερδοφορίας των ομίλων της λεγόμενης «πράσινης οικονομίας» των πράσινων αρπακτικών!

Τούτων δοθέντων και με δεδομένη την αντίθεσή μας στα άρθρα 13 και 27, ψηφίζουμε «παρών» για τη συγκεκριμένη σημερινή Συμφωνία. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**Ευχαριστούμε, κύριε Δελή.

Τον λόγο έχει η Ειδική Αγορήτρια της Κ.Ο «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία - Χάιδω Ασημακοπούλου.

**ΣΟΦΙΑ - ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, με το παρόν προωθείται προς «Κύρωση η Συμφωνία Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας» στον τομέα του πολιτισμού, που υπογράφηκε στη Λευκωσία, στις 23 Αυγούστου του 2024.

Ορίζεται, ήδη, από το πρώτο κεφάλαιο και αναφέρεται στο άρθρο 1, η συνεργασία των δύο κρατών, για την ενίσχυση της αρχαιολογικής έρευνας και την ανάδειξη πολιτιστικής κληρονομιάς, με την ανταλλαγή αρχαιολόγων, συντηρητών, μηχανικών, με σκοπό την ανταλλαγή γνώσεων συντήρησης, αποκατάστασης και ανάδειξης μνημείων, την έρευνα, τη συμμετοχή σε συναντήσεις κλπ. Η πολιτιστική κληρονομιά της χώρας μας αποτελεί αδιάψευστο μάρτυρα της πορείας και της δυναμικής του λαού μας. Λέτε ότι θα προάγεται η προστασία από την κλιματική αλλαγή. Πώς την ορίζετε και τι θα κάνετε, δηλαδή;

Στο άρθρο 2, προβλέπεται, ότι τα Μέρη θα συνεργάζονται μεταξύ τους για τη διαφύλαξη και ανάδειξη της άυλης πολιτιστικής κληρονομιάς, πραγματοποιώντας δράσεις εκδηλώσεις κλπ.. Ποιος θα είναι αρμόδιος για τη δημιουργία των προγραμμάτων αυτών; Θα είναι τα Υπουργεία Πολιτισμού. Θα συσταθεί κάποιος φορέας; Αυτό δεν διευκρινίζεται.

Η προστασία της άυλης κληρονομιάς αποτελεί, χωρίς αντίρρηση, σημαντικό παράγοντα διατήρησης της πολιτιστικής ποικιλομορφίας και ένα σημαντικό μέσο ενάντια στην παγκοσμιοποίηση. Πρόκειται για τις παραδόσεις ή τις ζωντανές εκφράσεις, που έχουν πυροδοτηθεί από τους προγόνους μας, όπως παραστατικές και παραδοσιακές τέχνες, τελετές, προφορικές παραδόσεις, κοινωνικές πρακτικές, εορταστικές εκδηλώσεις, αλλά και γνώσεις και πρακτικές, που αφορούν τη φύση και το σύμπαν. Στοιχεία, δηλαδή, παραδοσιακά, σύγχρονα και ζωντανά.

Στο άρθρο 3 ορίζεται ότι τα δύο Μέρη ενισχύουν από κοινού την επιστημονική και καλλιτεχνική παραγωγή σε συγκεκριμένες περιόδους. Πώς σκοπεύετε να προχωρήσετε σε αυτές τις προαγωγές;

Στο άρθρο 4 ορίζεται ότι τα Μέρη θα ανταλλάσσουν καλές πρακτικές, σχετικά με την οργάνωση των αρχαιολογικών, εθνολογικών και ιστορικών μουσείων, ειδικά τώρα με την ανέγερση του νέου Κυπριακού Μουσείου, που θα προωθούν την οργάνωση εκθέσεων και εκπαιδευτικών προγραμμάτων για όλες τις ηλικίες και στο άρθρο 5 ότι θα ανταλλάσσουν εκθέσεις και επιμόρφωσεις σε θέματα μουσειολογίας και θα οργανώνουν κοινές διοργανώσεις και εκπαιδευτικά προγράμματα. Θα είναι δωρεάν για τις ελληνικές οικογένειες; Επίσης, στα εκπαιδευτικά προγράμματα, αυτά θα μπορούν να έχουν την ίδια δυνατότητα συμμετοχής και στα άτομα με αναπηρίες;

Παρακάτω, στα άρθρα 6 και 7, προβλέπεται ανταλλαγή γνώσεων, σχετικά με τα μέτρα συντήρησης, αποκατάστασης και ανάδειξης της πολιτιστικής κληρονομιάς, αφενός, για τη συνεργασία για θέματα παράνομης διακίνησης αρχαιοτήτων και πολιτιστικών αγαθών, γενικότερα, αλλά και την επιστροφή παρανόμως αποκτηθέντων πολιτιστικών αγαθών.

Εμείς, στην «ΕΛΛΗΝΙΚΗ ΛΥΣΗ», πιστεύουμε ότι οι αρχαιότητες και εν γένει η πολιτιστική κληρονομιά, μας υπενθυμίζουν συνεχώς την εξελικτική δύναμη του έθνους μας, το οποίο έχει επιδείξει υψηλή πνευματική ανάπτυξη, αλλά ταυτόχρονα και τα μεγάλα του επιτεύγματα.

Είναι έτσι απολύτως εύλογη, με δεδομένη την αξία, που έχουν οι αρχαιότητες, η υποχρέωση της πολιτείας και των πολιτών να τις αντιμετωπίζουν με τον αναγκαίο σεβασμό. Το ελάχιστο, που οφείλουμε να κάνουμε, είναι να την προστατεύουμε. Οι Έλληνες πρέπει να πάρουμε πίσω τον πολιτισμό μας.

Στη συνέχεια, προβλέπεται η συνεργασία, στον τομέα του σύγχρονου πολιτισμού. Πιο συγκεκριμένα, με το άρθρο 8, προβλέπεται, ότι τα Μέρη συνεργάζονται για τη συμμετοχή θεατρικών φορέων και σχημάτων κρατικών και μη, σε θεατρικές παραστάσεις, φεστιβάλ, αλλά και δράσεις, όπως διαμονή καλλιτεχνών από χώρα σε χώρα. Η διαμονή του καλλιτέχνη τι θα περιλαμβάνει; Από πότε η διαμονή ενός καλλιτέχνη από χώρα σε χώρα θεωρείται πολιτιστική δράση και από ποιον θα καλύπτεται;

Στο άρθρο 9, ορίζεται ότι τα Μέρη ενισχύουν παραγωγές, συμπαραγωγές, συμμετοχές και συνεργασίες του θεατρικού χώρου στις δύο χώρες, συμμετέχοντας σε φεστιβάλ, εκπαιδευτικά προγράμματα και δράσεις, με βάση τη νομοθεσία των χωρών. Ποια είναι η νομοθεσία για την ενέργεια αυτή στις δύο χώρες; Γιατί γίνεται αναφορά αποκλειστικά στο θέατρο;

Το ίδιο ερώτημα ισχύει και για το επόμενο άρθρο, το άρθρο 10, σύμφωνα με το οποίο τα Μέρη θα ενθαρρύνουν την έρευνα στον τομέα της τεχνολογίας του θεάτρου, μέσω συνεργασίας σε προγράμματα πολιτισμού ανάμεσα τους και ακόμα και σε τρίτες χώρες. Η τεχνολογία του θεάτρου τι περιλαμβάνει; Με ποιες τρίτες χώρες θα συνεργάζονται;

Στο άρθρο 11, ορίζεται ότι τα Μέρη θα ενθαρρύνουν την οργάνωση εκδηλώσεων στο «Σπίτι της Κύπρου», όπου είναι το πολιτιστικό κέντρο της Πρεσβείας της Κυπριακής Δημοκρατίας στην Αθήνα. Θα υπάρχει κάτι αντίστοιχο και για την Ελλάδα στην Κύπρο;

Στο άρθρο 12, προβλέπεται η ενθάρρυνση για συμπαραγωγές στον κινηματογράφο και κυρίως των Ελλήνων και Κυπρίων επαγγελματιών, όπου θέλουν να πραγματοποιήσουν τα έργα τους στις χώρες αυτές. Είναι σημαντική πράγματι, αλλά με τι τρόπο θα υλοποιείται;

Στο άρθρο 13, λέτε ότι τα Μέρη θα συνεργάζονται για τη μελέτη εφαρμογής συγκεκριμένων μηχανισμών ενίσχυσης της συμπαραγωγής και τη διανομή κινηματογραφικών και οπτικοακουστικών έργων. Τι εννοείτε με τον όρο «συγκεκριμένοι μηχανισμοί» και ποιοι είναι αυτοί;

Στο άρθρο 15, παράγραφος 2, γίνεται λόγος για τη διαμονή των καλλιτεχνών από τη μία χώρα στην άλλη και την αποκαλείτε «δράση». Πώς ακριβώς αποτελεί δράση;

Στο άρθρο 16, ορίζεται ότι τα Μέρη ενθαρρύνουν παραγωγές, συμμετοχές και συνεργασίες συνθετών, ερευνητών, ορχηστρών και λοιπά, ανάμεσα στις δύο χώρες, με βάση τη νομοθεσία τους. Η ενθάρρυνση με ποιον τρόπο θα πραγματοποιηθεί;

Το ίδιο ερώτημα ισχύει και για το άρθρο 17, για την ενθάρρυνση συνεργασίας, στον τομέα των εικαστικών και εφαρμοσμένων τεχνών και της καλλιτεχνικής φωτογράφησης, διοργάνωση εκθέσεων, θεματικών ημερίδων, συνεργασίες με εικαστικούς, με μουσεία κλπ.. Όλα αυτά ποιος θα τα διοργανώνει; Θα υλοποιηθούν τελικά ή θα μείνουν στα χαρτιά;

Στο άρθρο 19, προβλέπεται ότι τα Μέρη ενθαρρύνουν τη συνεργασία στον τομέα του βιβλίου, στο πλαίσιο των εκθέσεων βιβλίου και προβλέπεται η ανταλλαγή εμπειρογνωμοσύνης και τεχνογνωσίας, σε σχέση με τη λειτουργία βιβλιοθηκών. Εκτός από την έκθεση βιβλίου θα υπάρχει ενθάρρυνση και για κάποια συγγραφή βιβλίου από καλλιτέχνες και από τις δύο χώρες;

Στο άρθρο 20, προβλέπεται και η προώθηση της τέχνης της χειροτεχνίας, η οποία είναι πράγματι παραμερισμένη και χρειάζεται ενίσχυση.

Αναφορικά με το άρθρο 21, με ποιον τρόπο θα γίνεται η προώθηση της χειροτεχνίας με καινοτομία; Υπάρχει κάποιο σχέδιο;

Θα χρειαστούν επίσης κάποιες διευκρινίσεις, ως προς το άρθρο 24 και τη συνεργασία των Μερών για την αξιοποίηση των εγκαταστάσεων του Ιδρύματος «Μιχάλης Κακογιάννης», με το οποίο η Κυπριακή Δημοκρατία έχει υπογράψει Συμφωνία αμοιβαίας συνεργασίας, εφόσον δεν υπάρχει οικονομική υποχρέωση από το Υπουργείο Πολιτισμού της Ελλάδας.

Αναφορικά με τις ανταλλαγές προσώπων και εκθέσεων των άρθρων 25 και 26, αντίστοιχα, η δαπάνη εκτιμάται, σύμφωνα με την Έκθεση του Γενικού Λογιστηρίου του Κράτους στο ποσό των 100 χιλιάδων ευρώ για την υλοποίηση των σχετικών δράσεων, στον τομέα των εικαστικών και εφαρμοσμένων τεχνών και της καλλιτεχνικής φωτογραφίας. Και στο ποσό των 50.000 ευρώ για την υλοποίηση των σχετικών δράσεων, στον τομέα της σύγχρονης χειροτεχνίας. Και το κόστος για τη διοργάνωση αρχαιολογικής περιοδικής έκθεσης στην Κύπρο, συνοδευόμενης από σχετικό εκπαιδευτικό υλικό ανέρχεται στο ποσό των 50.000 ευρώ. Και στο ποσό των 250 ευρώ η αποστολή καταλόγων εκθέσεων ή και άλλων εκδόσεων.

Καλό θα ήταν, για λόγους διαφάνειας, αν αναλυθεί περαιτέρω το πώς θα διανεμηθούν για τους σκοπούς των παρόντων τα ως άνω ποσά.

Στο άρθρο 29, ορίζεται ότι τα Μέρη μπορούν να συνεργαστούν και για άλλες δραστηριότητες, αν αυτό κριθεί σκόπιμο. Ποιες θα μπορεί να είναι αυτές οι «άλλες δραστηριότητες»; Για ακόμη μια φορά, τα εκπληκτικά μνημεία του αρχαιολογικού πολιτισμού θύμιζαν και θυμίζουν διαρκώς στους συμπολίτες μας την ξεχωριστή εθνολογική τους ταυτότητα. Το θέμα είναι να επιστραφούν τα πολιτιστικά αγαθά, που βρίσκονται παράνομα εκτός της Ελλάδας. Αυτή ήταν και συνεχίζει να είναι η απαίτηση όλων των Ελλήνων.

Ο βαθμός και η ταχύτητα, κυρίως, με την οποία η καταστροφή και η λεηλασία των πολιτιστικών αγαθών λαμβάνει χώρα, στις μέρες μας, είναι πρωτόγνωρη και φαίνεται με γεωμετρική πρόοδο να αυξάνεται. Γι’ αυτό ακριβώς χρειάζεται διαρκής επαγρύπνηση και άμεσες κινήσεις από το σύνολο των υφιστάμενων φορέων, ώστε να γίνει εφικτή η πραγματική αντιμετώπιση και η μείωσή τους.

Εμείς στην «ΕΛΛΗΝΙΚΗ ΛΥΣΗ» πιστεύουμε ότι οι αδελφικοί δεσμοί, μεταξύ Ελλάδας και Κύπρου, αναπτύσσονται και θα πρέπει να συνεχίσουν να αναπτύσσονται διαρκώς και στον κρίσιμο τομέα του πολιτισμού, ενισχύοντας τις ήδη στέρεες βάσεις, που έχουν οικοδομηθεί, μεταξύ των δύο χωρών, μέχρι σήμερα.

Για την ψήφιση του παρόντος, επιφυλασσόμαστε επί της Ολομέλειας. Σας ευχαριστώ.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Θρασκιά Ουρανία (Ράνια), Καλαματιανός Διονύσιος - Χαράλαμπος, Κασιμάτη Ειρήνη (Νίνα), Μεϊκόπουλος Αλέξανδρος, Σαρακιώτης Ιωάννης, Τσαπανίδου Παρθένα (Πόπη), Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Λαμπρούλης Γεώργιος, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Κόντης Ιωάννης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, την κυρία Ασημακοπούλου.

Τον λόγο έχει η κυρία Αθανασία (Σία) Αναγνωστοπούλου, Ειδική Αγορήτρια της Κοινοβουλευτικής Ομάδας «ΝΕΑ ΑΡΙΣΤΕΡΑ».

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Σας ευχαριστώ, κύριε Πρόεδρε. Έχουμε μία Σύμβαση πολιτιστικής συνεργασίας, μεταξύ Ελλάδας και Κύπρου, στον τομέα του πολιτισμού, που υπογράφτηκε, στην Λευκωσία, στις 23 Αυγούστου του τρέχοντος έτους. Αυτό που έχει σημασία να πούμε και αφού, βέβαια, προηγηθεί το ότι αφορά μια Σύμβαση, μία πολιτιστική συνεργασία, που ακουμπάει όλο το πολιτισμικό φάσμα, την πολιτιστική κληρονομιά και τον σύγχρονο πολιτισμό, σε όλα τα επίπεδα, είναι μια συνεργασία, που νομίζω δύσκολα ο οποιοσδήποτε ή η οποιαδήποτε θα μπορούσε να θέσει σε αμφισβήτηση και όχι μόνο γιατί η Κύπρος είναι η Κύπρος, αλλά και γιατί αυτή η συνεργασία, εκ των πραγμάτων, υπάρχει, εδώ και πάρα πολλά χρόνια. Αρκεί να πω - και τα ξέρουν οι καλλιτέχνες καλύτερα από μένα - ότι έχουμε σπουδαίους σκηνοθέτες, σπουδαίους ηθοποιούς, οι οποίοι έχουν δουλέψει και εδώ, αλλά και στην Κύπρο. Δηλαδή, έχουμε μία ανοιχτή δίοδο και μια ανοιχτή επικοινωνία με την Κύπρο. Πώς θα μπορούσε να είναι διαφορετικά, στον ελληνικό πολιτισμό; Τον ελληνικό πολιτισμό διακονούν και οι δύο χώρες και μάλιστα με πάρα πολύ σημαντικό τρόπο και από την κυπριακή πλευρά στην πολιτιστική κληρονομιά.

Επειδή είχα την τύχη να ζήσω 9 χρόνια στην Κύπρο και να δουλέψω στο Πανεπιστήμιο της Κύπρου, σας αναφέρω ότι εκεί υπάρχουν σημαντικοί αρχαιολόγοι, σημαντικοί αρχιτέκτονες, σπουδαία επιτεύγματα. Το Αρχαιολογικό Μουσείο Λευκωσίας είναι εκπληκτικό, καθώς και οι αρχαιολογικοί χώροι στην Πάφο και αλλού είναι επίσης σημαντικοί.

Άρα, αυτή η Συμφωνία, η συνεργασία, είναι εποικοδομητική και για τις δύο χώρες. Αυτό, βέβαια, που θα ήθελα να τονίσω και θα ήθελα να σταθώ, για να μην αναφερθώ αναλυτικά στα άρθρα, είναι ότι όταν έχουμε τέτοιες συμφωνίες, σκεφτόμαστε συγχρόνως και θέματα δύσκολα, που αφορούν και το δικό μας πολιτισμό και την κατάσταση, στην οποία βρίσκεται.

Δεν θα επαναλάβω - τα έχω επαναλάβει τόσες φορές - επί τόσα χρόνια και σε επίπεδο πολιτιστικής κληρονομιάς, αλλά και σε επίπεδο σύγχρονου πολιτισμού, κυρίως για τα πέντε μεγάλα μουσεία και την ιδιωτικοποίηση τους. Επίσης και για το θέμα της προστασίας των μνημείων, τα οποία βρίσκονται εκτός χώρας και της επανόδου αυτών των μνημείων και των αρχαιοτήτων στη χώρα. Έχουμε πολλά παραδείγματα, τα τελευταία χρόνια από την παρούσα Κυβέρνηση, που δεν είναι ό,τι καλύτερο.

Θα μου επιτρέψετε, όμως, εδώ να πω και κάτι άλλο, που βγήκε αυτές τις τελευταίες ημέρες, γιατί οι συμφωνίες είναι αφορμή να στοχαστούμε και πάνω στα δικά μας.

Βλέπω για συνεργασίες, που θα προωθήσουν τους καλλιτέχνες και στη μία και στην άλλη πλευρά και στην Κύπρο και στην Ελλάδα και στο εξωτερικό και Eurimages κ.λπ..

Θέλω να αναφέρω απλώς το περιστατικό, με μια σημαντική καλλιτέχνιδα, με τη Ζωή Ζενιώδη, η οποία είχε εκλεγεί, μετά από διαγωνισμό, να είναι η Αρχιμουσικός του Μεγάρου Μουσικής Θεσσαλονίκης, επί υπουργίας αείμνηστης Μυρσίνης Ζορμπά. Δούλεψε 8 μήνες, χωρίς να πληρωθεί, εκδιώχθηκε τελικά, επί υπουργίας, κυρίας Μενδώνη, αλλά δικαιώθηκε στα δικαστήρια. Το Ελληνικό Δημόσιο πλήρωσε λεφτά και πλήρωσε βέβαια και λεφτά, τα οποία έχασε η γυναίκα, όχι μόνο τους μήνες, που έμεινε απλήρωτη. Η συγκεκριμένη κυρία έγινε διευθύντρια, επικεφαλής αρχιμουσικός της Φιλαρμονικής Ορχήστρας του Μπουένος Άιρες. Όποιος ξέρει λίγο, αυτή είναι από τις σημαντικότερες Ορχήστρες, αντάξια μεγάλων Ορχηστρών, όπως της Βιέννης κ.λπ.. Αυτά, όταν βλέπουμε τέτοιες συμφωνίες, καλό είναι να τα έχουμε κατά νου, για να ξέρουμε τι γίνεται.

Δεν θα επεκταθώ σε άλλα, θα κάνω μόνο την επισήμανση, που έκανε και ο κ. Δελής, για το νέο Bauhaus. Μερικές φορές, σε επίπεδο Ευρωπαϊκής Ένωσης, γίνεται η χρήση όρων, που παραπέμπουν σε μία περίοδο της Ευρωπαϊκής Ιστορίας πολύ σημαντική, αλλά χρησιμοποιούνται αστόχαστα και μάλιστα παραπέμπουν σε «Πράσινη Μετάβαση». Εδώ έρχεται πάλι η χώρα μας, όπου ανεμογεννήτριες επιτρέπεται να μπουν σε πολιτιστικούς χώρους, σε αρχαιολογικούς χώρους ή να ανοίξουν δρόμοι κλπ. Αυτά είναι πράγματα, που πρέπει να ξανασκεφτούμε, με αφορμή τέτοιες συμφωνίες.

Κλείνοντας, κύριε Πρόεδρε, θα ήθελα να κάνω και μία επισήμανση. Βεβαίως, συμφωνώ σε όλα τα άλλα, το «Σπίτι της Κύπρου» έχει παρουσιάσει μία αξιοσημείωτη επιδραστικότητα και στα πολιτιστικά πράγματα της Ελλάδας, όσο για το «Ίδρυμα Μιχάλης Κακογιάννης» δεν χρειάζεται να επιχειρηματολογήσω. Θέλω να κάνω μία αναφορά και ψάξτε το λίγο, αξίζει τον κόπο, τουλάχιστον, να ακουστεί. Στην Κύπρο, υπάρχει μία «Τεχνική Επιτροπή Πολιτιστικής Κληρονομιάς», η οποία είναι δικοινοτική και η οποία έχει κάνει στην κυριολεξία θαύματα. Έχει βραβευτεί και από το «Europa Nostra», έχει πάρει διεθνή βραβεία. Είναι η Επιτροπή, η οποία έκανε την αποκατάσταση του Τείχους της Αμμοχώστου, του Απόστολου Ανδρέα, πολλών θρησκευτικών ιδρυμάτων, κινητοποίησης της λαϊκής βάσης. Ο κόσμος, δηλαδή, από τα χωριά της Πόλης συμμετέχουν, πιέζουν, για να αποκατασταθούν μνημεία στις περιοχές τους και βέβαια, ειρηνική συνεργασία.

Όσο για την ψήφο μας, επιφυλασσόμαστε, όχι για άλλο λόγο, αλλά για να μπορέσουμε να μιλήσουμε στην Ολομέλεια της Βουλής, αύριο. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Αναγνωστοπούλου.

Τον λόγο έχει o Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη», κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»):** Ευχαριστώ, κύριε Πρόεδρε.

Η πρώτη Συμφωνία Πολιτιστικής Συνεργασίας μεταξύ Ελλάδας και Κύπρου αποτελεί ενσάρκωση και ουσιαστικό θεμέλιο στη συναντίληψη και σύμπραξη Ελλάδος-Κύπρου και εκτείνεται σε όλο το φάσμα πολιτισμού, τόσο της πολιτιστικής κληρονομιάς όσο και της σύγχρονης δημιουργίας. Είναι το αποτύπωμα της μακραίωνης και αδιάσπαστης πολιτισμικής συνέχειας του ενιαίου ελλαδικού χώρου και πολιτισμού στη λεκάνη της Μεσογείου, με κοινή ιστορική πορεία, όπως αυτή μαρτυρείται, ανά τους αιώνες, με τρόπο, ώστε να αποδεικνύεται ιστορικά, η άρρηκτη ενότητα του Κυπριακού Ελληνισμού με τον εθνικό κορμό.

Σήμερα, 41 χρόνια μετά την παράνομη ανακήρυξη του ψευδοκράτους του Ντενκτάς και με τους ισχυρούς της ημέρας να αδυνατούν να εφαρμόσουν τα ψηφίσματα των Ηνωμένων Εθνών, τα οποία καταδικάζουν την παράνομη εισβολή και κατοχή της Τουρκίας στη Μεγαλόνησο, η προκείμενη Κύρωση της Συμφωνίας από το Ελληνικό Κοινοβούλιο αποτελεί τη δίκαιη διατράνωση του δικαίου κάθε πολιτισμένου ανθρώπου, με διαστάσεις ιστορικές και εμπεδώνει άλλη μία θεσμική αντίσταση του διεθνούς δικαίου και του ευρωπαϊκού κεκτημένου, απέναντι στη βία και δια των όπλων και της ισχύος, εξόχως απολίτιστη και αυταρχική αποδοχή τετελεσμένων.

 Συμφωνούμε ότι η εμβάθυνση της συνεργασίας στον πολιτισμό αποτελεί κοινή επιδίωξη Ελλάδος και Κύπρου. Μοιραζόμαστε, ως δύο κράτη, που ανήκουν στο ίδιο έθνος, μια παλαιότατη κληρονομιά, που επιτάσσει την από κοινού κινητοποίηση για την προστασία και την προβολή της, για τα θέματα της προστασίας της πολιτιστικής κληρονομιάς - υλικής και άυλης - της καταγραφής της τεκμηρίωσης της προβολής της, μέσω της καθολικής προσβασιμότητας σε μνημεία, αρχαιολογικούς χώρους και μουσεία.

Είναι απορίας άξιο πώς τόσα χρόνια δεν έχει θεσμοθετηθεί η εν λόγω συνεργασία, η οποία θα είχε αποφέρει και πολιτικούς καρπούς στα διεθνή fora και θα κινητοποιούσε λαούς και πολιτισμούς, που εμφορούνται από τις ίδιες πολιτισμικές αξίες, ώστε να μην υπάρχει εφησυχασμός, αλλά διεθνής επαγρύπνηση, κόντρα στη νέα κανονικότητα, στην ανοχή, στα παράνομα τετελεσμένα, με σύμμαχο τη λήθη και την αποσιώπηση των πολιτιστικών εγκλημάτων, που διαρκώς τελούνται, στα κατεχόμενα. Γιατί, πράγματι, είναι εξόχως επιτακτική η ανάγκη καταστολής και περιορισμού της παράνομης διακίνησης των πολιτιστικών αγαθών. Ένα θέμα, που αφορά ιδιαίτερα την Κύπρο, μετά την εισβολή του 1974, που είδε να λεηλατείται βάναυσα ο αμύθητος πολιτιστικός της πλούτος. Ελλάδα και Κύπρος έχουν χρησιμοποιηθεί, ως τόποι παράνομης εξαγωγής πολιτιστικών αγαθών. Προέχει η κοινή δράση των δύο κυβερνήσεων στα διεθνή fora, στα Ηνωμένα Έθνη και την Unesco με ενιαία γραμμή, ώστε να υπάρχουν τα επιθυμητά αποτελέσματα.

Σήμερα, περισσότερο από ποτέ, ο πολιτισμένος κόσμος πρέπει να αντιδράσει στη βάρβαρη και απολίτιστη επίθεση, που υφίστανται οι αξίες του ανθρωπισμού και του πολιτισμού.

Συμφωνούμε ότι ο πολιτισμός είναι ισχυρός παράγοντας κοινωνικής συνοχής και σημαντικός μοχλός αναπτυξιακής δυναμικής. Η Συμφωνία εν πολλοίς εναρμονίζει την κοινή δράση, σε ένα πυκνότατο πλέγμα πολιτικών πολιτισμού. Ο πολιτισμός προάγει την ειρήνη και τη συνοχή και είναι φορέας και πολλαπλασιαστής της μνήμης. Είναι το κεκτημένο κάθε ελεύθερου ανθρώπου. Ως εκ τούτου, μπορεί να αποτελέσει την κοινή συνισταμένη προσέγγισης των λαών. Εν προκειμένω, η Συμφωνία προάγει την ενιαία Κύπρο, που θα απολαμβάνει όλα τα αγαθά του ευρωπαϊκού κεκτημένου, χωρίς το τελευταίο στην Ευρώπη τείχος του αίσχους και της διαίρεσης.

Το Κίνημά μας χαιρετίζει την πρωτοβουλία, η οποία συμβάλλει στην ενδυνάμωση συνεργασίας Ελλάδας- Κύπρου και στον τομέα της προστασίας των πολιτιστικών αγαθών από παράνομη διακίνηση, με τις δύο χώρες να αναλαμβάνουν πρωτοβουλία, για τη δημιουργία δικτύου, με άλλες χώρες της Μεσογείου, με τις οποίες Ελλάδα και Κύπρος έχουν άριστη πολιτιστική συνεργασία. Πρέπει να καταπολεμηθεί, αποφασιστικά, κάθε παράνομη διακίνηση, με μέτρα κατά της λεηλασίας και της κλοπής των πολιτιστικών αγαθών, σε νομοθετικό, διοικητικό και εκτελεστικό επίπεδο και επιδίωξη συντονισμένης διεθνούς δράσης στο συγκεκριμένο τομέα.

Κυρίες και κύριοι συνάδελφοι, Ελλάδα και Κύπρος έχουν να δώσουν πολλά, ώστε να γίνει πράξη μια συντεταγμένη διεθνής συμμαχία πολιτισμού, που σκοπό θα έχει, όχι μόνο την ανάδειξη της από την αρχαιότητα ιστορικής πολιτισμικής συνέχειας, αλλά θα στέκεται ανάχωμα, μπροστά σε κάθε επιβουλή και βάναυση καταστρατήγηση του δικαίου όπου γης. Γιατί πολιτισμός σημαίνει ειρήνη, μέσω του διεθνούς δικαίου. Πολιτισμός σημαίνει εφαρμογή των συνθηκών και συμφωνιών του ελεύθερου κόσμου, ενάντια σε αυταρχισμούς και ηγεμονισμούς. Γιατί δεν υπάρχει ανοχή και ζωτικός χώρος για όποιον δια της βίας επιδιώκει να παριστάνει τον ψευτονταή. Γιατί το «δικαιοσύνη μάθατε οι ενοικούντες επί της γης» πραγματώνεται κατεξοχήν, μέσα από τα έργα ειρήνης και πολιτισμού και με συντεταγμένη συμμαχία του πολιτισμένου κόσμου, ενάντια σε κάθε βαρβαρότητα πολιτική και πολιτισμική.

Αν και θετικά διακείμενοι, θα διατηρήσουμε την επιφύλαξη μας για την Ολομέλεια, προκειμένου να τοποθετηθούμε εκεί. Ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε πολύ, κύριε Βορύλλα.

Το λόγο έχει ο κ. Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»)**: Καλησπέρα, κύριε Πρόεδρε, κύριε Υπουργέ, κυρίες και κύριοι. Κατ’ αρχάς, θέλω να πω ότι χαίρομαι πολύ για την αναφορά της κυρίας Αναγνωστοπούλου. Δυστυχώς, κατάλαβα ότι έχει υποχρέωση και πρέπει να φύγει. Δεν θα ήθελα εγώ να ευλογήσω τα γένια μας. Ήταν πολύ σημαντική αναφορά στην ήδη υπάρχουσα ανταλλαγή καλλιτεχνών, μεταξύ Ελλάδας και Κύπρου. Σπουδαίοι μουσικοί, χορευτές, χορογράφοι, ηθοποιοί, σκηνοθέτες. Είναι σε συνεχή ανταλλαγή και επικοινωνία η Ελλάδα και η Κύπρος, ούτως η άλλως.

Έχω σημειώσει κάποια πράγματα, σχετικά με τη Συμφωνία, αλλά δεν θα μιλήσω από στήθους, όπως έκανα στον κινηματογράφο, κύριε Υπουργέ. Εδώ ήθελα να έχω μια καλύτερη οργάνωση. Σε άλλα θέματα, που τα έχω πολύ πιο δικά μου και έχω πολύ μεγαλύτερο σθένος γι’ αυτά, θα εξακολουθώ να μιλάω από στήθους.

Η Συμφωνία πολιτιστικής συνεργασίας μεταξύ Ελλάδας και Κύπρου επισφραγίζει τη μακροχρόνια σχέση πολιτιστικής συνύπαρξης των δύο χωρών. Μας υπενθυμίζει την κοινή πορεία, την κοινή μας ταυτότητα και το συλλογικό υποσυνείδητο, που έχουμε χαράξει στον πολιτιστικό χάρτη του κόσμου. Ο πολιτισμός δεν είναι απλώς μνήμη του παρελθόντος. Είναι η ζωντανή μας κληρονομιά, το θεμέλιο του παρόντος και το όραμά μας για το μέλλον. Μέσα από αυτή τη Συμφωνία, χτίζουμε επιπλέον γέφυρες, που μας ενώνουν, όχι μόνο με την ιστορία μας, αλλά και με τις μελλοντικές γενιές. Δημιουργούμε τις συνθήκες, για να εξελιχθεί ο πολιτισμός σε εργαλείο ανάπτυξης, κοινωνικής συνοχής και διεθνούς αναγνώρισης.

Η συνεργασία στον πολιτισμό δεν είναι τυπική διαδικασία, είναι μια πράξη ευθύνης. Είναι η δέσμευσή μας να προστατεύσουμε την πολιτική μας κληρονομιά, να τη διασώσουμε από την απειλή της φθοράς και της λήθης και να την αναδείξουμε, μέσα από καινοτόμες πρωτοβουλίες. Ο πολιτισμός, όμως, είναι και δημιουργία, είναι το θέμα, που επανέρχομαι συχνά και μου αρέσει να αναπτύσσω, θα το αναπτύξω, ενδεχομένως, στην Ολομέλεια. Είναι η θεατρική σκηνή, που δίνει φωνή στις σύγχρονες κοινωνικές αναζητήσεις, που μετατοπίζει, που ταρακουνά, που ξυπνά το μυαλό και το πνεύμα, το εικαστικό έργο, που εμπνέει, το τραγούδι, που ενώνει, οι νέες τεχνολογίες, που ανοίγουν δρόμους.

Με τη Συμφωνία αυτή, εστιάζουμε στη συνεργασία σε δύο κύριους άξονες, πολιτιστική κληρονομιά, ενώνουμε τις δυνάμεις μας για την προστασία και ανάδειξη της υλικής και άυλης κληρονομιάς. Πολεμάμε τη μάστιγα της παράνομης διακίνησης πολιτιστικών αγαθών. Επενδύουμε στην προσβασιμότητα και την ψηφιοποίηση, φέρνοντας τον πολιτισμό πιο κοντά στους πολίτες, σύγχρονος πολιτισμός και δημιουργική βιομηχανία. Στηρίζουμε τους καλλιτέχνες μας, δίνοντας τους τη δυνατότητα να συμμετέχουν σε κοινές παραγωγές, εκπαιδευτικά προγράμματα και διεθνείς διοργανώσεις. Αντιλαμβανόμαστε τον πολιτισμό, ως κινητήριο μοχλό ανάπτυξης και εργαλείο προσέλκυσης ποιοτικού τουρισμού. Ενισχύουμε τη χειροτεχνία και τη δημιουργική οικονομία, που προσφέρουν ευκαιρίες απασχόλησης, συμβάλλοντας στην τοπική ανάπτυξη. Δεν πρέπει να αφήσουμε καμία ευκαιρία και αυτή είναι μια ευκαιρία για εμάς ανεκμετάλλευτη. Ο πολιτισμός δεν είναι πολυτέλεια, είναι ανάγκη, είναι δύναμη, είναι μέσο, για να προάγουμε την ειρήνη, τη συνοχή, την αλληλοκατανόηση των λαών. Εμείς, ως Έλληνες, όπως και οι Κύπριοι, έχουμε την ευθύνη να δίνουμε το παράδειγμα. Οφείλουμε να κρατήσουμε, με κάθε τρόπο, ανοιχτό το παράθυρο στο μέλλον και να θυμόμαστε πως ο πολιτισμός είναι και αγαθό είναι και προϊόν, είναι και δουλειά. Πρέπει να το θυμίζουμε αυτό, γιατί εμείς οι καλλιτέχνες δεν κάνουμε θέατρο, δεν κάνουμε γύρισμα, δουλεύουμε. Είναι δουλειά αυτό και πρέπει να αλλάξουμε και την ορολογία εμείς από μόνοι μας. Ωστόσο, για να τον απολαύσουμε, να τον προσφέρουμε και να τον μοιραστούμε, πρέπει να τον προστατεύσουμε, να τον αναδείξουμε και να επενδύσουμε σε αυτόν. Η επένδυση στον πολιτισμό είναι επένδυση στην κοινωνία μας, στην οικονομία μας, στις αξίες μας, στη ζωή και στο μέλλον μας.

Με ρώτησαν, πρόσφατα, σε μια συνέντευξη που έδωσα για το φαινόμενο της έξαρσης της βίας στα σχολεία, πως πιστεύω ότι μπορεί αυτό να διορθωθεί. Η απάντησή μου ήταν με την τέχνη. Το πιστεύω ακράδαντα αυτό και θα προσθέσω ότι θα το ενισχύσουμε, όσο μπορούμε, εδώ πέρα μέσα. Ένα παιδί, που πηγαίνει μπαλέτο, πηγαίνει και βλέπει μια συμφωνική ορχήστρα, ακούει Μότσαρτ, ξέρει να τον ακούει, έχει μάθει να ακούει τον Μότσαρτ, πηγαίνει σε μια σημαντική παράσταση, έχει μάθει να ακούει το έργο ενός σημαντικού θεατρικού συγγραφέα, ένα παιδί, που ασχολείται με την τέχνη, δεν θα ασχοληθεί με τη φαλτσέτα στο διάλειμμα του σχολείου.

Η τέχνη είναι το όπλο μας. Όχι η καταστολή, αλλά η τέχνη είναι το όπλο μας, για μια υγιή πολιτισμένη κοινωνία. Στηρίζουμε, λοιπόν, τη Συμφωνία πολιτιστικής συνεργασίας Ελλάδας -Κύπρου και επαναλαμβάνω την πρόθεσή μας να ενισχύσουμε νέες συνεργασίες και πλαίσια με αφοσίωση, δημιουργώντας ένα πολιτιστικό ορίζοντα, που θα είναι αντάξιος της ιστορίας και της κληρονομιάς μας.

Κύριε Υπουργέ, θα ήθελα τώρα ή στην Ολομέλεια κάπως να γίνει πιο ξεκάθαρο, πιο κρυστάλλινο – όπως το έχω ξαναζητήσει σε αντίστοιχες συμφωνίες ή νομοσχέδια – το πλαίσιο της ενθάρρυνσης, από το 8 έως το 24, να ξέρουν πώς ενθαρρύνονται οι καλλιτέχνες, με ποιους τρόπους – ξέρω ότι σας αφορά ιδιαίτερα το θέατρο – να γίνει λίγο πιο συγκεκριμένος, σε κάποια σημεία, ο τρόπος ενθάρρυνσης, ώστε να ξέρουμε και εμείς οι καλλιτέχνες πώς μπορούμε να συμμετέχουμε σε αυτή την πολύ σημαντική πρωτοβουλία.

Πιστεύουμε, λοιπόν, ότι με όραμα, με σχέδιο και με ενότητα, όπου προσφέρονται πεδία ενότητας, μπορούμε να καταστήσουμε τον πολιτισμό μας παράδειγμα προς μίμηση.

Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κ. Καραναστάση.

Τον λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ (Υφυπουργός Πολιτισμού)**: Εάν μου επιτρέπεται μόνο να πω ότι πραγματικά θα συμφωνήσω ότι το παιδί, που παίρνει το όργανό του και πάει στο ωδείο, το παιδί, που ξεκινάει να πάει το βραδάκι σε έναν ερασιτεχνικό θίασο, να κάνει την πρόβα του, για να ανεβάσουν ένα έργο, δεν θα πάρει ποτέ μια φαλτσέτα και δεν θα μπει ποτέ σε αυτές τις διαδικασίες, γιατί έχει πάρει άλλες αξίες. Σε αυτό θα συμφωνήσω και πρέπει, όντως, να το ενθαρρύνουμε, αλλά σε ό,τι έχει να κάνει με τις πολλές λεπτομέρειες, που ζήτησε ο κ. Καραναστάσης, αλλά και η Ελληνική Λύση, στα περισσότερα, θα έλεγα, από τα άρθρα, είναι πράγματα, τα οποία δεν μπορεί να τα ορίσει η Κύρωση. Θα έρθει μετά περεταίρω συμφωνία μεταξύ των δύο Μερών, που θα ασχολείται με τις λεπτομέρειες της κάθε δράσης. Νομίζω ότι αυτό γίνεται κατανοητό από όλους, ότι δεν θα γίνει σε μια γενική κύρωση, όπου δύο χώρες λένε ότι συμφωνούμε να συνεργαστούμε. Τα πλαίσια και οι λεπτομέρειες της κάθε δράσης θα εξατομικευθούν μετά, σε περαιτέρω συμφωνίες, που θα έχουν αυτές οι δράσεις.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε για τη διευκρίνιση, κύριε Υπουργέ.

Το λόγο έχει ο κ. Ιωάννης Κόντης από την Κοινοβουλευτική Ομάδα ΣΠΑΡΤΙΑΤΕΣ.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ, κύριε Πρόεδρε, κύριε Υπουργέ.

Εμείς από την πλευρά μας στηρίζουμε κάθε προσπάθεια προώθησης τέχνης, σε όλα τα νομοσχέδια, που έχετε φέρει, τα έχουμε στηρίξει είτε ήταν για το βιβλίο, είτε για το θέατρο, είτε για το τραγούδι και πόσο μάλλον εδώ, σε μία συνεργασία με την Κύπρο.

Καταρχήν, έχω μια απορία, γιατί δεν θυμάμαι. Νόμιζα ότι προ μηνός προσπάθησε να βγει αυτό το νομοσχέδιο και μιλούσε και για αθλητική συνεργασία, ήταν διπλό, με την Κύπρο. Δεν ξέρω, εάν κάνω λάθος ή εάν είναι ένα άλλο νομοσχέδιο, που θα έρθει. Πάντως, προ μηνός, είχε βγει και μετά αποσύρθηκε. Ήταν να συζητηθεί στην Ολομέλεια. Όπως και να το κάνουμε, πιστεύουμε ότι και αθλητική συνεργασία θα πρέπει να υπάρξει, ειδικά με την Κύπρο, γιατί εμείς θεωρούμε ότι είναι μία με την Ελλάδα.

**ΙΑΣΩΝ ΦΩΤΗΛΑΣ (Υφυπουργός Πολιτισμού)**: Αυτό θα είναι του Υπουργείου Παιδείας.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ναι, Υπουργείο Παιδείας, αλλά στην Επιτροπή Μορφωτικών ήταν πάλι να έρθει.

Να πάμε στα άρθρα στο νομοσχέδιο αυτό, όπου έχουμε κάποια σχόλια.

Στο άρθρο 1, ενώ μιλάμε για την ενίσχυση της αρχαιολογικής έρευνας, που είναι θετική, το άρθρο είναι γενικό και αόριστο, γιατί δεν αναφέρει συγκεκριμένα σχέδια δράσης, ούτε πόρους για τη χρηματοδότηση αυτών των ερευνών και λείπει η ρεαλιστική δέσμευση για την προστασία της πολιτιστικής κληρονομιάς, κάτι που μπορεί να οδηγήσει σε αναποτελεσματικότητα.

Το άρθρο 2, με τα προγράμματα άυλης πολιτιστικής κληρονομιάς, αναφέρεται σε φεστιβάλ και εκδηλώσεις, χωρίς να προσδιορίζει, επίσης, τα μέσα και τους πόρους, που θα διατεθούν. Πολλές δράσεις έτσι παραμένουν θεωρητικές και κινδυνεύουν να μην υλοποιηθούν, λόγω έλλειψης χρηματοδότησης και όλοι ξέρουμε σήμερα ότι τίποτα δεν είναι φθηνό. Για να γίνει μια παραγωγή, για να γίνει μία έστω μικρή δράση, χρειάζονται χρήματα.

Στο άρθρο 3, που υπάρχει επιστημονική καλλιτεχνική παραγωγή, αν και προβλέπει κοινή δράση στους τομείς της επιστήμης και της τέχνης, πάλι δεν δίνεται ένας σαφής ορισμός του τρόπου συνεργασίας ή των υπευθύνων των φορέων. Δεν κάνω κριτική στη Σύμβαση, που έχει υπογραφεί, αλλά, πραγματικά, πιστεύω ότι θα έπρεπε να προστεθούν κάποιες παράμετροι, οι οποίες να βοηθούν στην εκτέλεση, γιατί τι να το κάνουμε να έχουμε μία σύμβαση, η οποία δεν θα εκτελεστεί ποτέ, ελλείψει μέτρων, τα οποία αργότερα θα θέλουν κάποια έγκριση και θα θέλουν πάλι να περάσουν από ελεγκτικούς μηχανισμούς;

Στην ανταλλαγή καλών πρακτικών για τα μουσεία, σίγουρα είναι απαραίτητη αυτή η ανταλλαγή γνώσης. Εδώ πρέπει και πάλι να καθορίσουμε κάποια νομική και οικονομική υποστήριξη για τις πρακτικές, γιατί εδώ το βλέπουμε περισσότερο, σαν δήλωση προθέσεων.

Στο άρθρο 5, που υπάρχει ανταλλαγή εκθέσεων και επιμορφώσεων, πρέπει να βάλουμε κριτήρια επιλογής των εκθέσεων ή τη συμμετοχή μικρότερων πολιτιστικών φορέων, γιατί υπάρχει κίνδυνος μονοπώλησης από μεγάλους οργανισμούς.

Εν πάση περιπτώσει, πρέπει να προσέξουμε, όπως λέει το άρθρο 7, τη συνεργασία, που είναι σημαντική, για να αποφύγουμε την παράνομη διακίνηση και η εφαρμογή της θα εξαρτηθεί από τη βούληση και την ικανότητα των αρμοδίων αρχών, γιατί δεν προβλέπονται κάποιες ποινές ή μηχανισμοί πίεσης για συμμόρφωση.

Η έμφαση στη σύγχρονη τέχνη είναι θετική, αλλά πρέπει να δώσουμε και κίνητρα, για τους νέους καλλιτέχνες και μικρές ομάδες, για το σύγχρονο πολιτισμό, που αναφέρεται στα άρθρα 8 έως 11.

Στην παραγωγή έργων και τη συνεργασία κινηματογράφου και οπτικοακουστικών έργων πρέπει να υπάρξουν πιο απλοποιημένες διαδικασίες και να αποφύγουμε τη γραφειοκρατική καθυστέρηση, που αντιμετωπίζουν, συνήθως, σε τέτοιες περιπτώσεις οι προσπάθειες αυτές.

Στα άρθρα 19 έως 21 για βιβλίο και χειροτεχνία, προωθούμε συνεργασίες, αλλά πρέπει ίσως να υποστηρίξουμε πιο συγκεκριμένα έργα και να υπάρξει μια γενικοποίηση και όχι να ευνοηθούν μόνο γνωστοί και καθιερωμένοι φορείς. Γενικά, πιστεύουμε ότι πρέπει να υπάρξει μια προσοχή για την εκτέλεση. Δηλαδή, να γίνει η εκτέλεση και να φύγει η κάποια ασάφεια και αοριστία, που φαίνεται στα άρθρα αυτά, γιατί φαίνεται πολύ απλοποιημένο, όπως υπογράφηκε και σίγουρα δεν το υπογράψατε εσείς, δεν ήσασταν, νομίζω, τότε, στο Υπουργείο. Πρέπει, ίσως να υπάρξει μια αναθεώρηση.

Εμείς είμαστε κατ’ αρχήν θετικοί σε αυτό, αλλά θα επιφυλαχθούμε για την Ολομέλεια, για να ακούσουμε περισσότερα και να χρειαστεί να το στηρίξουμε, ψηφίζοντας το. Ευχαριστώ.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»):** Με συγχωρείτε, κύριε Πρόεδρε. Επειδή και εγώ δεν τοποθετήθηκα πριν, είμαστε θετικοί και επιφυλασσόμαστε, για να αναπτύξουμε τα επιχειρήματα μας καλύτερα στην Ολομέλεια. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Υπουργός.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Ευχαριστώ, κύριε Πρόεδρε. Επειδή ακούστηκε για τις ρήτρες, τις ποινές, τις ευθύνες ποινικές ή αστικές, που μπορεί να προκύψουν, αυτά τα έχει λύσει το ενωσιακό δίκαιο. Δηλαδή, δεν έρχεται αυτή η Συμφωνία να πει ποια θα είναι η ποινή, όταν θα πιάσουμε έναν διακινητή. Δεν είναι δουλειά αυτής της Συμφωνίας. Αυτές είναι ενωσιακές διατάξεις, που έχουν συμφωνηθεί.

Δεν ερχόμαστε εδώ να πούμε ότι θα αλλάξουμε εκεί που λέει το ενωσιακό δίκαιο ένα χρόνο, εμείς θα πούμε τρία. Λέμε ότι θα συνεργαστούμε, για να πιάσουμε τους διακινητές. Το τι θα τους κάνουμε και τι ποινές θα έχουν μετά, είναι αλλουνού παπά ευαγγέλιο και ήδη λυμένο από το ενωσιακό δίκαιο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Οικονόμου.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε. Οι δεσμοί μας με την Κύπρο είναι ακατάλυτοι και διαχρονικοί. Είναι δεσμοί βασισμένοι στην κοινή μας ιστορία, στην ενότητα του ελληνισμού, του ελλαδικού χώρου, όπως και εκείνου, που βρίσκεται εκτός Ελλάδος.

Όμως, οι δεσμοί αυτοί αφορούν κυρίως τον κοινό μας πολιτισμό. Έναν πολιτισμό, που υπάρχει από την αρχαιότητα και συνεχίζει να εξελίσσεται, μέχρι και σήμερα, αδιάλειπτα αναπτυσσόμενος, μέσα από ένα συνεχές, που αποκαλούμε «ελληνικό κόσμο». Εκεί ακριβώς εδράζεται και το αντικείμενο του παρόντος νομοσχεδίου του Υπουργείου Πολιτισμού.

Κύριε Υπουργέ, η προς κύρωση Συμφωνία με την Κύπρο έχει πλήθος θετικών προβλέψεων, όπως ανέφερε και ο Εισηγητής μας, που στοχεύουν στην ενίσχυση της διμερούς συνεργασίας μας, για την προβολή και προώθηση της κοινής πολιτιστικής κληρονομιάς μας, αλλά και διμερών δράσεων για το σύγχρονο πολιτισμό.

Εδώ, θα ήθελα να πω ότι το σπουδαιότερο ίσως κομμάτι της παρούσας Συμφωνίας δεν έχει να κάνει τόσο με μουσεία, αρχαιολογικές έρευνες, εκθέματα και λοιπά. Κατά τη γνώμη μου, η σπουδαιότερη συμβολή της έγκειται στη διαφύλαξη και ανάδειξη της άυλης κοινής πολιτιστικής μας κληρονομιάς, της ελληνικής γλώσσας.

Γι’ αυτόν το λόγο, είναι πολύ σημαντικό ότι, πρώτον, ενισχύεται η καλλιτεχνική παραγωγή, που αφορά την αρχαία βυζαντινή, μεσαιωνική και νέα ελληνική γραμματεία και ιστορία, καθώς και θέματα εθνολογίας και εθνογραφίας.

Δεύτερον, στηρίζεται η συμμετοχή θεατρικών φορέων και σχημάτων της Ελλάδας και της Κύπρου, κρατικών και μη, σε θεατρικές παραστάσεις, φεστιβάλ και γενικότερα σε καλλιτεχνικές ανταλλαγές.

Τρίτον, χρηματοδοτείται η ανάληψη συμπαραγωγών και συνεργασιών ανθρώπων της τηλεόρασης και του κινηματογράφου, από την Ελλάδα και την Κύπρο, σε φεστιβάλ, εκπαιδευτικά προγράμματα ή άλλες κοινές δράσεις.

Τέταρτον, δίνονται κίνητρα για συνεργασίες στον τομέα του βιβλίου, με εκθέσεις βιβλίου και στις δύο χώρες, όπως και στον τομέα της καλλιτεχνικής εκπαίδευσης – κατάρτισης, μέσω εθνικών φορέων και ιδρυμάτων κρατικών και μη.

Κύριοι συνάδελφοι, πιστεύω ότι όλα αυτά τα εργαλεία αξιοποιούμενα συστηματικά και από τα δύο Μέρη, θα έχουν μακροπρόθεσμα θετική επίδραση, όχι μόνο στην παραγωγή κάθε είδους νέου περιεχομένου στην ελληνική γλώσσα, αλλά και στην εμπέδωση της εικόνας του ελληνισμού, ως ενός πολιτισμικού συνεχούς, που παράγει και σύγχρονο πολιτισμό. Γι’ αυτόν το λόγο το Κόμμα μας, η Νέα Δημοκρατία, όπως ανέφερε και ο Εισηγητής μας, στηρίζει αυτήν, όπως και κάθε άλλη Συμφωνία, η οποία προάγει τη γλώσσα και τον πολιτισμό μας.

Κλείνοντας, θέλω να υπογραμμίσω, για ακόμη μια φορά, την ταχύτητα, με την οποία το Υπουργείο Πολιτισμού έφερε την εν λόγω Συμφωνία προς Κύρωση στη Βουλή, μια Συμφωνία, που υπεγράφη, μόλις πριν από τρεις μήνες. Το υπενθυμίζω αυτό, γιατί θα ήταν άδικο να ακούσουμε ξανά παράπονα από την Αντιπολίτευση για αβελτηρία της Κυβέρνησης, κατά τη διαβίβαση διμερών συμβάσεων προς κύρωση. Κάποιες φορές, όντως, δεν υπάρχει αντικείμενο πολιτικής κριτικής. Το μόνο, που μένει να πούμε δημόσια, είναι έναν καλό λόγο για τη μεγάλη προσπάθεια του Υπουργείου Πολιτισμού και για την αναμφισβήτητα θετική συνεισφορά του στην προαγωγή του ελληνικού πολιτισμού. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Οικονόμου.

Κύριε Υπουργέ, έχετε τον λόγο.

**ΙΑΣΩΝ ΦΩΤΗΛΑΣ (Υφυπουργός Πολιτισμού):** Σας ευχαριστώ, κύριε Πρόεδρε.

Κυρίες και κύριοι συνάδελφοι, καταρχάς, σας ευχαριστώ όλους για την παρουσία σας σήμερα εδώ, είτε διάσωσης ζώσης είτε διαδικτυακά. Θα ξεκινήσω από αυτό το τελευταίο, ότι πράγματι, σε ένα πολύ σύντομο χρονικό διάστημα, καλούμαστε και πάλι να κυρώσουμε μία ακόμα συμφωνία πολιτιστικής συνεργασίας, μεταξύ της Κυβέρνησης της Ελληνικής Δημοκρατίας και αυτής της Κυπριακής Δημοκρατίας. Και όταν λέω σε «σύντομο χρονικό διάστημα», δεν εννοώ, προφανώς, σε σχέση με την αντίστοιχη, που κυρώσαμε, με τη Βραζιλία, αλλά σε σχέση με το χρόνο, με τον οποίο υπεγράφη αυτή η Συμφωνία, δηλαδή, μόλις τον Αύγουστο του 2024. Και αυτό, όντως, θέλω και εγώ να τονίσω, διότι δείχνει πραγματικά τις διαθέσεις και τον τρόπο, με τον οποίο όλη η Κυβέρνηση, αλλά και συγκεκριμένα η ηγεσία του Υπουργείου Πολιτισμού, με την Υπουργό μας, την κυρία Μενδώνη, δεν προσπαθούν ποτέ να αφήνουν συμφωνίες να βαλτώνουν, να λιώνουν, στα χρονοντούλαπα της ιστορίας.

Είναι γεγονός και θα το επαναλάβω και σήμερα, ότι ο πολιτισμός αποτελεί την ψυχή κάθε κοινωνίας, εκφράζοντας την ταυτότητα, τις αξίες και τα όνειρα κάθε κοινωνίας. Μέσα από τον πολιτισμό, οι άνθρωποι επικοινωνούν βαθύτερα, ξεπερνώντας γλωσσικά και γεωγραφικά σύνορα. Την ίδια στιγμή, οι πολιτισμικές συνεργασίες ενισχύουν αυτήν την επικοινωνία, δημιουργώντας γέφυρες κατανόησης και αλληλεγγύης, μεταξύ των λαών. Ανταλλάσσοντας ιδέες, τέχνες και παραδόσεις, προάγουμε τον αμοιβαίο σεβασμό, αλλά και την καινοτομία. Αυτές οι συνεργασίες εμπνέουν τη δημιουργικότητα, προάγουν την ειρήνη, μας υπενθυμίζουν ότι, παρά τις διαφορές μας, η ανθρωπότητα είναι συνδεδεμένη, μέσα από κοινές εμπειρίες. Ο πολιτισμός είναι το θεμέλιο για έναν κόσμο, όπου η διαφορετικότητα τιμάται και η ενότητα γίνεται πηγή δύναμης και προόδου.

Επίσης, είναι σημαντική και η συνεισφορά του στη βιώσιμη οικονομική και κοινωνική ανάπτυξη, ενώ γίνεται επίσης σαφές ότι η ενσωμάτωση της διάστασης του πολιτισμού στις διακρατικές συμφωνίες αποτελεί τον πυλώνα, για τη σύναψη ισχυρών και αποτελεσματικών δεσμών. Η ανάδειξη και η διατήρηση της πολιτιστικής μας κληρονομιάς αντιμετωπίζει καθημερινά νέες και αυξανόμενες προκλήσεις, με μείζον ζήτημα αυτό της κλιματικής αλλαγής, αλλά και την παράνομη διακίνηση αρχαιοτήτων και άλλων έργων τέχνης.

Σε αυτό το πλαίσιο και μέσα από διεθνείς συμφωνίες, την ανταλλαγή πληροφοριών, τις συντονισμένες δράσεις, τα κράτη προστατεύουν την πολιτιστική κληρονομιά και αποκαθιστούν, τακτικά, κλεμμένα έργα τέχνης. Η συνεργασία αυτή προάγει τη δικαιοσύνη, ενισχύει την παγκόσμια πολιτιστική συνείδηση και διαφυλάσσει την ιστορία και την ταυτότητα των λαών, για τις μελλοντικές γενιές. Επιπροσθέτως, οι πολιτιστικές συνεργασίες τέτοιου είδους, σε κάθε περίπτωση, προωθούν τις ανταλλαγές καλλιτεχνών, τη δημιουργία κοινών εκθέσεων, τη λειτουργία εκπαιδευτικών προγραμμάτων, τα φεστιβάλ και εν γένει τις πολιτιστικές ανταλλαγές.

Εισάγουμε, κυρίες και κύριοι συνάδελφοι, σήμερα, αυτή την Κύρωση Συμφωνίας, μεταξύ των δύο Κυβερνήσεων, της Ελληνικής και της Κυπριακής Δημοκρατίας. Τα άρθρα και το πλαίσιο, μέσα στο οποίο η Συμφωνία αυτή κινείται, έχουν ήδη διεξοδικά αναλυθεί και ο Εισηγητής μας εισηγήθηκε το θέμα, με απόλυτη πληρότητα.

Σε αυτό το σημείο, θα ήθελα να σταθώ στη σημασία της ανταλλαγής τεχνογνωσίας και στο πόσο επωφελής είναι η μεταφορά γνώσης, μέσα από τις πολιτιστικές συνεργασίες. Η ανταλλαγή τεχνογνωσίας, στον τομέα του πολιτισμού, προάγει πραγματικά τη διατήρηση, την ανανέωση, αλλά και την εξέλιξη της πολιτιστικής κληρονομιάς. Επαγγελματίες από διαφορετικούς πολιτισμούς μοιράζονται γνώσεις, τεχνικές, βέλτιστες πρακτικές, ενισχύοντας την καινοτομία και την ποιότητα στις τέχνες, τη μουσειολογία, την αποκατάσταση μνημείων, τη διαχείριση πολιτιστικών πόρων ή τη συντήρηση έργων τέχνης. Τέτοιες συνεργασίες εμπλουτίζουν τη γνώση, καλλιεργούν την αμοιβαία κατανόηση και δημιουργούν δίκτυα υποστήριξης, σε διεθνές επίπεδο.

Προκειμένου να πετύχουμε το βασικό μας στόχο, ως Υπουργείο Πολιτισμού, οφείλουμε να διαμορφώσουμε μια ολιστική πολιτιστική στρατηγική, που θέτει στο επίκεντρο της τη συντονισμένη και διεθνή συνεργατική δράση. Η χώρα μας, πραγματικά, είναι μια πολιτιστική δύναμη στο παγκόσμιο στερέωμα και ως εκ τούτου έχει τη δυνατότητα, αλλά θα έλεγα ότι έχει και την υποχρέωση, να συνεργάζεται με εκείνα τα κράτη, τα οποία επιθυμούν να λάβουν τεχνογνωσία, σε όλα τα επίπεδα.

Σε αυτό το σημείο, αξίζει να πούμε ότι όταν μιλάμε για τεχνογνωσία, αυτό δεν αφορά μόνο τις ανασκαφές, αφορά και τη συντήρηση των έργων τέχνης, ακόμα και τη νομοθεσία, η οποία δική μας νομοθεσία θεωρείται, ως καλή πρακτική, σε διεθνές επίπεδο. Έτσι, μπορούμε εμείς να συμβουλέψουμε, για θέματα νομοθεσίας, χώρες, που βρίσκονται είτε σε πιο πρώιμα στάδια ή έχουν ανάγκη να εκσυγχρονίσουν, να επικαιροποιήσουν, την ήδη υπάρχουσα νομοθεσία τους.

Περαιτέρω, η Συμφωνία αφορά σε φορείς και απασχολούμενους για συμμετοχή σε διάφορα πολιτισμικά και πολιτιστικά φεστιβάλ, στην υλοποίηση έργων, που σχετίζονται, με τη συντήρηση και διατήρηση κάθε έργου πολιτιστικής κληρονομιάς, στην ανταλλαγή αξιωματούχων και εμπειρογνωμόνων σε διάφορους πολιτιστικούς τομείς και τέλος, στη διοργάνωση εκπαιδευτικών προγραμμάτων και σεμιναρίων για επαγγελματίες και της πολιτιστικής κληρονομιάς, αλλά και του σύγχρονου πολιτισμού.

Επιπλέον και με δεδομένο ότι βρισκόμαστε σε μια εποχή, που η ψηφιακή τεχνολογία μας απασχολεί ολοένα και περισσότερο και γίνεται καθημερινότητα μας η χρήση της τεχνολογίας στον πολιτισμό, όπως η ψηφιοποίηση αρχείων, η ανάπτυξη εικονικών εκθέσεων, όλα αυτά απαιτούν εξειδικευμένη τεχνογνωσία. Μέσω της τεχνογνωσίας, είναι πλέον δυνατόν χώρες να εκσυγχρονίσουν τις πολιτιστικές τους υποδομές και να προσφέρουν στους πολίτες νέες εμπειρίες, μέσω ψηφιακών μέσων.

Επιπλέον και θέλω να σταθώ σε αυτό, μέσα από την πολιτιστική συνεργασία επηρεάζεται αυξητικά και ο τομέας της έρευνας του πολιτισμού. Πιο συγκεκριμένα, τα ερευνητικά προγράμματα, που διεξάγονται από κοινού μεταξύ πανεπιστημίων, πολιτιστικών οργανισμών και κρατικών φορέων, προσφέρουν την ευκαιρία για παραγωγή νέας γνώσης και ανάπτυξη καινοτόμων μεθόδων, που ωφελούν τομείς, όπως η αρχαιολογία, η ανθρωπολογία, η διαχείριση μουσείων και άλλες.

Να μην παραλείψω να πω ότι κάθε συνεργασία με τη Δημοκρατία της Κύπρου, ιδιαίτερα στον τομέα του πολιτισμού, αποτελεί καθήκον μας και βασική μας επιδίωξη. Νομίζω σε αυτό όλοι έχουμε συμφωνήσει. Άλλωστε, η Κύπρος αποτελεί το σταθερό μας συνταξιδιώτη για την προστασία της ελληνικής γλώσσας, του ελληνικού πολιτισμού, την ανάδειξή τους.

Κυρίες και κύριοι συνάδελφοι, η παρούσα Κύρωση έχει στον πυρήνα της την εξωστρέφεια και την ανάδειξη του ελληνικού πολιτισμού. Με τον πλέον ξεκάθαρο τρόπο, υλοποιείται στην πράξη η πραγματική πολιτιστική στρατηγική της χώρας μας, που δεν είναι άλλη από την προώθηση του πολιτισμού μας. Αυτή είναι μια στρατηγική, που μας διαφοροποιεί από το παρελθόν. Στόχος μας ήταν και παραμένει η προβολή του ελληνικού πολιτισμού στα μεγαλύτερα κέντρα και στα πλέον μεγάλα και δυνατά ακροατήρια. Έτσι, δεν ισχυροποιούνται απλώς οι δεσμοί των δύο χωρών, αλλά και η ίδια η θέση της χώρας μας στο διεθνές πολιτικό γίγνεσθαι.

Να κλείσω μόνο με δύο παρατηρήσεις. Να πω στον φίλο και συνάδελφο, κ. Μεϊκόπουλο, ότι, απ’ όσο ξέρω, ο ΟΔΑΠ και το e-shop λειτουργούν κανονικά. Οτιδήποτε περαιτέρω, όμως, μπορεί να είναι και θέμα ενός κοινοβουλευτικού ελέγχου. Μπορείτε οτιδήποτε θέλετε, μέσω του κοινοβουλευτικού ελέγχου, να το ρωτήσετε.

Σε ό,τι έχει να κάνει με τον ΕΚΟΜΕΔ, δεν υπάρχει καμία μαύρη τρύπα. Τα λεφτά, τα οποία πρέπει, όντως, να αποπληρωθούν είναι ήδη εξασφαλισμένα και ήδη έχει αρχίσει η αποπληρωμή. Σε ελάχιστο χρονικό διάστημα, θα έχει ολοκληρωθεί και αμέσως μετά, τις επόμενες εβδομάδες, δηλαδή, ανοίγει πάλι η πλατφόρμα, προκειμένου να δεχτεί νέες προτάσεις και νέες παραγωγές. Όμως, η αλήθεια είναι ότι εξετάζουμε, διότι όλη αυτή η διαδικασία και όλο αυτό το πρώτο διάστημα μας έδειξε, καταρχάς, όλα τα θετικά, που υπάρχουν μέσα σε αυτό. Μας έδειξε πως κάθε ευρώ, που επενδύουμε στις οπτικοακουστικές παραγωγές και δη στις ξένες συμπαραγωγές, αλλά και στις εγχώριες, μας φέρνει πίσω δυόμισι. Αυτό πρέπει να το κρατάμε καλά. Τα κριτήρια, όμως, πρέπει λίγο να τα δούμε. Να δώσω ένα παράδειγμα: Δεν μπορούμε να λέμε ότι θέλουμε ποιοτικά δυνατά σίριαλ και να δίνουμε 7.000 το επεισόδιο, διότι με 7.000 το επεισόδιο – κύριε Καρανάσταση, εσείς νομίζω μπορείτε να το πιστοποιήσετε – δύσκολα θα είναι ποιοτικό ένα σίριαλ. Πρέπει, λοιπόν, να επενδύσουμε και να δώσουμε περισσότερα λεφτά, σε δυνατότερες και ποιοτικότερες δουλειές, οι οποίες πραγματικά θα αναδειχθούν στο σημείο, που όλοι θέλουμε. Και βέβαια, αυτό είναι και ένα κίνητρο, όλοι να επενδύσουν ακόμα λίγο περισσότερο.

Να πω για το Κ.Κ.Ε., ότι πραγματικά δεν μπορώ να καταλάβω πώς μπορεί να λέμε «ναι, στη συνεργασία των δημιουργών», Κυπρίων δημιουργών και Ελλήνων δημιουργών, αλλά «όχι» στο να πάρουν ένα εργαλείο, που υπάρχει. Δηλαδή, την προηγούμενη εβδομάδα, ψηφίσαμε μια Συμφωνία, μια κύρωση με το Ευρωπαϊκό Συμβούλιο, που δίνει ακριβώς τη δυνατότητα σε Έλληνες και ξένους και συμπαραγωγές να δημιουργήσουν παραγωγές, μέσω ενός ταμείου κοινού, το οποίο, σε πρώτο στάδιο, έχουμε με λίγα λεφτά δημιουργήσει, ως πιλοτικό, για να δούμε πώς θα πάει. Λέω, λοιπόν, ότι η Ελλάδα τα έχει πληρώσει αυτά τα λεφτά. Άρα, τι λέμε τώρα; Τι λέει το Κ.Κ.Ε.; «Ναι, να συνεργαστείτε, αλλά μην πάρετε εκείνο, το οποίο το έχει πληρώσει η Ελλάδα;» Δηλαδή, όλοι οι άλλοι να το πάρουν εκείνο το εργαλείο και εμείς για ποιον ακριβώς λόγο θα πούμε ότι δεν το θέλουμε και πώς θα πάμε να πούμε στους δημιουργούς, τους Κύπριους και τους Έλληνες, ότι συνεργαστείτε, αλλά μην πάτε να πάρετε το ευρωπαϊκό εργαλείο, γιατί είναι κακό; Δεν έχει λογική.

Για την Ελληνική Λύση, είπα και για τους υπόλοιπους, ότι πράγματι ζητούνται λεπτομέρειες, οι οποίες ποτέ δεν υπάρχουν, καταρχάς, σε μια κύρωση συμφωνίας, είναι πράγματα, τα οποία συμφωνούνται, σε δεύτερο επίπεδο, αργότερα, αλλά με παραξένεψε το ότι σας φάνηκε λίγο πρωτόγνωρο και αναρωτηθήκατε πώς η διαμονή καλλιτεχνών μπορεί να είναι δράση. Ξέρετε τα residencies είναι κάτι το οποίο είναι πραγματικά εξελιγμένο πράγμα, όλοι έχουν αναγνωρίσει την αξία τους και όλοι θέλουμε αυτά. Επειδή είπατε και για το πώς ακριβώς θα κατανέμονται τα έξοδα, δεν μπορώ να σας πω, σε αυτή την περίπτωση, αλλά συνήθως η χώρα, που στέλνει, τους πληρώνει τα εισιτήρια και εμείς, που εδώ τους δεχόμαστε, τους πληρώνουμε το ξενοδοχείο και το φαΐ τους. Και αντίστοιχα, γίνεται και ανάποδα. Αλλά αυτοί οι άνθρωποι έρχονται κοντά, ανταλλάσσουν πράγματα, δημιουργούν μαζί. Έτσι γίνεται. Θεωρώ ότι το residencies είναι ένα κεκτημένο, το οποίο πρέπει να προστατέψουμε. Δεν νομίζω ότι μπορεί κανείς να απορεί γιατί η διαμονή, το residency, είναι δράση. Είναι δράση και καλή δράση. Αυτό νομίζω.

Σας ευχαριστώ πάρα πολύ. Θέλω και πιστεύω ότι οι περισσότεροι, που ψηφίσατε, με επιφύλαξη, είναι για να μπορείτε να μιλήσετε αύριο στην Ολομέλεια και όχι για άλλους λόγους. Να είστε καλά, θα τα πούμε αύριο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ολοκληρώθηκε, κυρίες και κύριοι συνάδελφοι, η συζήτηση επί του σχεδίου νόμου του Υπουργείου Πολιτισμού «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού».

Όπως προκύπτει από τις τοποθετήσεις των Εισηγητών και των Ειδικών Αγορητών:

Ο Εισηγητής της Πλειοψηφίας, κ. Σπυρίδων Κουλκουδίνας, ψήφισε υπέρ.

Ο Εισηγητής της Μειοψηφίας, κ. Αλέξανδρος Μεϊκόπουλος, ψήφισε υπέρ.

Η Ειδική Αγορήτρια της Κ.Ο. «ΠΑΣΟΚ - Κίνημα Αλλαγής», κυρία Παναγιώτα (Νάγια) Γρηγοράκου, επιφυλάχθηκε για την Ολομέλεια.

Ο Ειδικός Αγορητής της Κ.Ο. «Κ.Κ.Ε.», κ. Ιωάννης Δελής, δήλωσε «παρών».

Η Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου, επιφυλάχθηκε για την Ολομέλεια.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κ. Αθανασία (Σία) Αναγνωστοπούλου, επιφυλάχθηκε για την Ολομέλεια.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”, κ. Ανδρέας Βορύλλας, επιφυλάχθηκε για την Ολομέλεια.

Ο Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αδαμάντιος Καραναστάσης , επιφυλάχθηκε για την Ολομέλεια.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης, επιφυλάχθηκε για την Ολομέλεια.

Συνεπώς, το σχέδιο νόμου του Υπουργείου Πολιτισμού «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας στον τομέα του πολιτισμού» έγινε δεκτό επί της αρχής, επί των άρθρων και επί του συνόλου, κατά πλειοψηφία.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Οικονόμου Θωμαΐδα (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Θρασκιά Ουρανία (Ράνια), Καλαματιανός Διονύσιος - Χαράλαμπος, Κασιμάτη Ειρήνη (Νίνα), Μεϊκόπουλος Αλέξανδρος, Σαρακιώτης Ιωάννης, Τσαπανίδου Παρθένα (Πόπη), Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Λαμπρούλης Γεώργιος, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Κόντης Ιωάννης.

Τέλος και περί ώρα 18.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**